Ўзбекистон Республикаси бюджет ҳисобининг стандарти (12-сонли БҲС) "Қурилишга оид шартномалар" (АВ томонидан 01.07.2019 й. 3170-сон билан рўйхатга олинган молия вазирининг 27.05.2019 й. 62-сон буйруғи билан тасдиқланган) | Бюджет ҳисобининг стандартлари | Бухгалтерия ҳисоби. Аудит. Баҳолаш фаолияти | ЎзР КонунчилигиМаълумотлар тизими «Ўзбекистон Республикаси бюджет ҳисобининг стандарти (12-сонли БҲС) "Қурилишга оид шартномалар" (АВ томонидан 01.07.2019 й. 3170-сон билан рўйхатга олинган молия вазирининг 27.05.2019 й. 62-сон буйруғи билан тасдиқланган)» | NRM.uz\nЎзР Конунчилиги/ Бухгалтерия ҳисоби. Аудит. Баҳолаш фаолияти/ Бюджет ҳисобининг стандартлари/ Ўзбекистон Республикаси бюджет ҳисобининг стандарти (12-сонли БҲС) "Қурилишга оид шартномалар" (АВ томонидан 01.07.2019 й. 3170-сон билан рўйхатга олинган молия вазирининг 27.05.2019 й. 62-сон буйруғи билан тасдиқланган)\n2019 йил 1 июлда 3170-сон\n2019 йил 27 майдаги\nҚУРИЛИШГА ОИД ШАРТНОМАЛАР\nЎзбекистон Республикаси бюджет ҳисобининг стандарти (12-сонли БҲС) "Қурилишга оид шартномалар" (бундан буён матнда Стандарт деб юритилади) Ўзбекистон Республикасининг Бюджет кодекси, Ўзбекистон Республикасининг "Бухгалтерия ҳисоби тўғрисида"ги Қонунига мувофиқ бюджет ташкилотлари, давлат мақсадли ва бошқа бюджетдан ташқари жамғармаларнинг (бундан буён ташкилотлар деб юритилади) қурилишга оид шартномалар бўйича даромадлар ва харажатлар ҳисобини юритиш тартибини белгилайди.\nқурилишга оид шартнома (бундан буён матнда шартнома деб юритилади) - алоҳида объект (кўприк, бино, тўғон, қувур, йўл, кема ёки туннеллар ва бошқалар) ёки тузилиши, технологиялари, функциялари ёхуд якуний фойдаланилиши бўйича ўзаро боғлиқ бўлган объектлар комплексини қуриш учун тузиладиган келишув;\nпудратчи - қурилишга оид шартнома шартлари бўйича ишларни амалга оширувчи субъект;\nякунланиш фоизи услуби - шартнома бўйича ишларни уларнинг бажарилган фоизини ҳисоблаш асосида даромад ва харажатларни тан олиш услуби.\n2. Шартнома қуйидаги турларда тузилади:\nобъектларни қуриш билан боғлиқ бўлган хизматларни кўрсатиш бўйича шартномалар (мисол учун, қуриладиган объект лойиҳасини тузиш, экспертизадан ўтказиш ва бошқалар);\nобъектларни қуриш, бузиш, қайта тиклаш ва улар бузилганидан кейин атроф-муҳитни қайта тиклаш бўйича шартномалар.\n2-БОБ. ШАРТНОМАЛАР БЎЙИЧА\n3. Шартномалар бўйича даромадларга қуйидагилар киради:\nдаромаднинг шартномада келишилган дастлабки қиймати;\nшартнома бўйича ишларнинг ўзгаришидан олинган даромад.\n4. Шартномадан олинадиган даромад ҳақиқий қиймат бўйича аниқланади. Шартнома бўйича тушадиган даромадларни баҳолашга келажакда содир этиладиган ҳодисалар таъсир кўрсатиши мумкин.\nШартномада даромаднинг дастлабки қиймати кўрсатилмаслиги мумкин, бунда у шартноманинг умумий муддати давомида кутилаётган харажатлар асосида баҳоланади.\n5. Шартнома бўйича даромад суммаси бир ҳисобот давридан бошқасига ўтганда кўпайиши ёки камайиши мумкин (масалан, шартнома бўйича даромад суммаси пудратчи томонидан шартнома талаблари бажарилишининг кечикиши натижасида жарима санкциялари қўлланилганда).\n6. Шартнома бўйича ишларга ўзгаришлар киритилиши шартнома бўйича даромадларнинг кўпайиши ёки камайишига олиб келиши мумкин (масалан, объект тузилиши ёки хусусиятидаги ўзгаришлар ёхуд шартнома муддатининг ўзгариши).\n3-БОБ. ШАРТНОМАЛАР БЎЙИЧА ХАРАЖАТЛАР\n7. Шартномалар бўйича харажатларга қуйидагилар киради:\nшартнома билан бевосита боғлиқ харажатлар;\nшартномага тааллуқли бўлган рационал ва тизимли асосда шартнома бўйича тақсимланадиган харажатлар;\nшартномага асосан қопланиши лозим бўлган бошқа харажатлар.\n8. Шартнома билан бевосита боғлиқ харажатлар қуйидагиларни ўз ичига олади:\nқурилиш майдонидаги ишчиларнинг ва тартибни назорат қилиш бўйича ходимларнинг иш ҳақи;\nқурилиш давомида зарур бўлган қурилиш материаллари қиймати;\nшартномани бажаришда фойдаланилган асосий воситаларнинг эскириши;\nмашина, жиҳозлар ва материалларни қурилиш майдонига ва у ердан кўчириш харажатлари;\nмашина ва жиҳозларни ижараси билан боғлиқ харажатлар;\nшартнома билан бевосита боғлиқ бўлган муҳандислик ва техник харажатлари;\nхатоларни тўғрилаш ва кафолат ишларини бажаришни баҳолаш харажатлари, шунингдек кафолат харажатлари.\nМазкур харажатлар шартнома бўйича умумий даромадларга киритилмаган қўшимча даромадлар ҳисобидан камайтирилиши мумкин (масалан, шартнома тугагандан сўнг ортиб қолган материалларни сотишдан тушган даромадлар).\n9. Шартномага тааллуқли бўлган рационал ва тизимли асосда шартнома бўйича тақсимланадиган харажатлар қуйидагиларни ўз ичига олади:\nшартнома билан бевосита боғлиқ бўлмаган муҳандислик ва техник кўмак харажатлари;\nқурилиш бўйича қўшимча харажатлар (масалан, қурилиш ишчилари иш ҳақи бўйича маълумотларни тайёрлаш ва қайта ишлаш харажатлари).\n10. Шартномада белгиланган ҳолларда буюртмачининг харажатларига умумий бошқарув харажатларининг қисми ҳамда тадқиқот ва ишлаб чиқиш харажатлари кириши мумкин, бунда ушбу харажатларнинг қопланиши шартномада белгиланади.\n11. Шартномага ва пудратчининг шартнома бўйича бажарадиган ишига тегишли бўлмаган харажатлар шартнома бўйича харажатлар таркибига киритилмайди. Бундай харажатларга қуйидагилар киради:\nқопланиши шартномада белгиланмаган умумий бошқарув ҳамда тадқиқот ва ишлаб чиқиш харажатлари;\nреализация қилиш бўйича харажатлар;\nшартнома бўйича фойдаланилмаётган ва эскирган машина ҳамда жиҳозларни ҳисобдан чиқариш бўйича харажатлар.\n12. Шартнома бўйича харажатлар шартноманинг имзоланган кунидан унинг якунлангунга қадар киритиладиган харажатларни ўз ичига олади.\nАгар улар алоҳида белгиланса ва ишончли ҳисобланса ҳамда шартномани бажарилиш эҳтимоллиги мавжуд бўлса, шартномага бевосита боғлиқ бўлган ва унинг тузилишини таъминлашга қаратилган харажатлар ҳам шартнома бўйича харажатлар қисмига киритилади.\nШартнома тузилишини таъминлашга ўтказилган харажатлар юзага келган пайтда харажат сифатида тан олинади, агар кейинги ҳисобот даврида юзага келган бўлса, улар шартнома бўйича харажатлар таркибига киритилмайди.\n4-БОБ. ШАРТНОМАЛАРНИ БИРЛАШТИРИШ\n13. Шартнома бир неча объектларнинг қурилишини ўз ичига олиши мумкин. Бироқ, ҳар бир объектни қуриш бўйича даромадлар ва харажатларни аниқлаш имконияти бўлганда, улар алоҳида шартнома деб ҳисобланади.\n14. Шартнома буюртмачининг хоҳишига қараб қўшимча объект қурилишини кўзда тутиши ёки қўшимча объект қурилиши билан тўлдирилиши мумкин. Қўшимча объектнинг қурилиши қуйидаги ҳолларда алоҳида шартнома деб ҳисобланади:\nобъект дастлабки шартномада белгиланган объект ёки объектлардан тузилиши, технологияси ёки функцияси бўйича тубдан фарқ қилганда;\nқўшимча объектни қуриш нархи дастлабки шартнома қийматини ҳисобга олмаган ҳолда келишилганда.\n15. Шартномалар жамланмаси қуйидаги ҳолларда ягона шартнома сифатида ҳисобга олиниши керак:\nжамланган шартномалар асосида ягона объект қурилаётган бўлса;\nшартномалар ўзаро боғлиқ бўлганда, улар ягона лойиҳа қисмини ва умумий фойда нормасини акс эттирган ҳолларда;\nшартномалар бир вақтда ёки узлуксиз кетма-кетликда амалга оширилса.\n5-БОБ. ШАРТНОМА БЎЙИЧА ДАРОМАД ВА\nХАРАЖАТЛАРНИ ТАН ОЛИНИШ\n16. Шартнома натижаси ишончли баҳоланганда, ҳисобот санасига шартнома бўйича ишларнинг якунланиши натижасида даромад ва харажатлар тан олинади.\n17. Якунланиш фоизи услуби бўйича даромадлар харажатларга боғлиқ бўлади ва ҳисоботда ишларнинг якунланган қисми бўйича даромад, харажат ва фойда ёки зарар тўғрисидаги маълумотлар акс эттирилади.\nМазкур услубга мувофиқ шартнома бўйича даромад ва харажатлар ҳисобот давридаги молиявий фаолият натижалари бўйича даромад ва харажатлар сифатида тан олинади.\n18. Шартнома натижаси ташкилот томонидан шартнома билан боғлиқ иқтисодий наф ёки хизмат кўрсатиш салоҳиятини олиш эҳтимоллиги мавжуд бўлганда, ишончли баҳоланади. Бунда, шартнома қуйидагиларни назарда тутиши лозим:\nхаражатларни қоплаш бўйича талаблар;\nҳисоб-китоб манбалари ва шартлари.\nТашкилотларда ички молиявий ресурслари ва ҳисоботлари мавжуд бўлганда ҳамда шартнома бўйича даромад ва харажатларни кузатиб борилганда шартнома натижаси ишончли баҳоланиши талаб этилмайди.\n19. Шартноманинг бажарилиш даражаси ташкилот томонидан қуйидагилар асосида баҳоланади:\nҳисобот даврида ишларни бажариш учун умумий харажатлар;\nбажарилган ишлар тўғрисида ҳисобот.\n20. Шартнома харажатлари қурилиш ишларининг бажарилиши якунланиш фоизи услуби орқали ҳисобланса, харажат деб ҳисобот даврида аниқ бажарилган ишлар бўйича харажатлар тан олинади.\n21. Шартнома бўйича харажатлардан қуйидагилар чиқарилади:\nшартнома бўйича ишларни бажаришда фойдаланилмасдан қолдирилган материаллар қиймати;\nёрдамчи пудратчиларга аванс тўловлари.\n22. Шартнома натижасини ишончли баҳолаш имконияти мавжуд бўлмаганда:\nдаромад шартнома бўйича харажатлар қай даражада киритилган бўлса шу даражада тан олиниши керак;\nшартнома бўйича харажатлар улар юзага келган ҳисобот давридаги харажат сифатида тан олиниши зарур.\n23. Шартнома бўйича даромад харажатларнинг қопланишигача тан олинади. Шартнома бажарилиши натижаси ишончли баҳоланмаганда, даромад ва харажат тан олинмайди.\nШартнома бўйича харажатларнинг даромадлардан ошиши унинг натижасини ишончли баҳоланмаслигига олиб келади.\n24. Шартнома бўйича харажатларнинг иштирокчилар томонидан қопланиши эҳтимоллиги паст бўлса, улар харажатлар сифатида тан олинади. Бундай тан олиш:\nбажарилиши кутилаётган ишлар суд қарори ёки қонун ҳужжатлари натижасига боғлиқ бўлганда;\nсуд қарори бўйича жавобгарликка тортиладиган мулкка тегишли бўлганда;\nбуюртмачи ёки пудратчи ўзининг шартнома мажбуриятларини бажара олмаганда юзага келади.\n6-БОБ. КУТИЛАЁТГАН ЗАРАРЛАРНИ\n25. Шартнома бўйича харажатлар даромаддан ошганда, ушбу зарар харажат сифатида тан олинади.\n26. Ташкилот қурилишга кетадиган харажатлар учинчи томондан қопланишини назарда тутувчи шартнома тузишлари мумкин (масалан, ташкилотлар хусусий сектор субъектлари билан қурилиш бўйича харажатларни тўлиқ қоплаш тўғрисида шартнома тузганда).\n27. Ёрдамчи пудратчиларга ўтказилган тўловлар шартнома бўйича даромадлардан ортганда, ушбу зарар харажат сифатида тан олинади.\n28. Мазкур зарарнинг харажат сифатида тан олиниши қуйидагилардан мустақил тарзда белгиланади:\nшартнома бўйича ишнинг бошланган ёки бошланмаганлигидан;\nшартнома бўйича ишнинг бажарилиш даражасидан;\nшартнома сифатида ҳисобланмайдиган, бошқа тижорат шартномасининг кутилаётган фойда миқдоридан.\n7-БОБ. АХБОРОТЛАРНИ ОЧИБ БЕРИШ\n29. Ташкилотлар қуйидаги ахборотларни очиб бериши керак:\nшартнома бўйича даромад сифатида тан олинган даромад суммасини;\nшартнома шартларининг бажарилиши даражаси аниқланганлиги тўғрисидаги маълумотни.\n30. Ҳисобот санасида бажарилиш жараёнидаги шартномалар учун ташкилотлар қуйидагиларни очиб бериши керак:\nҳисобот санасига амалга оширилган харажатлар ва тан олинган даромадни (тан олинган зарарни айриган ҳолда);\nолинган аванслар суммасини;\nушлаб қолинган маблағлар суммасини.\n31. Ушлаб қолинган маблағлар узоқ муддатли шартнома бўйича оралиқ ҳисобдаги суммалар ҳисобланиб, шартномада кўрсатилган шартлар бажарилишигача ёки камчиликлар бартараф этилмагунча тўланмайди.\nУзоқ муддатли шартномалар бўйича оралиқ ҳисоблар буюртмачи томонидан тўланган ёки тўланмаганлигидан қатъи назар, шартномадаги ишлар учун шартнома бўйича даромадлар суммасини назарда тутади.\n2019 йил 8 июль, 27-сон, 486-модда


Қуддус Исроил пойтахти, деди Трамп – mulkdor.com\nDecember 7 2017, 06:12 ДунёЖамиятИнсон ҳуқуқлариМақолаларСиёсат\nАҚШ Президенти Дональд Трамп баёнот берди: “Қуддусни Исроил пойтахти дея расман тан оладиган вақт етиб келди”.\n6 декабр куни сўзлаган нутқида Трамп шунингдек АҚШнинг элчихонасини Тель-Авивдан Қуддусга кўчириш масаласида тайёргарлик кўришга фармойиш берганини маълум қилди, кўчиш уч йилдан тўрт йилгача давом этиши мумкин.\nШу билан бирга Трамп исроилликлар учун ҳам, фаластинликлар учун ҳам маъқбул бўлган тинчлик битимига эришиш йўлида “қўлидан келган” барча ишларни қилиши борасида баёнот берди.\nЧоршанба куни Трамп баёнот бериб, Қуддусни Исроилнинг пойтахти дея эълон қилиш борасида қарор қабул қилишга фурсат етиб келганини маълум қилди. “Менинг фикримча, фурсат аллақачон етиб келган эди. Кўплаб президентлар бу ишни қилишлари борасида баёнот беришар эди-ю, аммо қилишмасди”, – деди Трамп Исроил тўғрисида куннинг қоқ ярмида нутқ сўзлашидан аввал Вазирлар маҳкамаси мажлисида қилган чиқишида.\nБундан аввал Трамп Қўшма Штатлар Қуддусни Исроилнинг пойтахти дея тан олишини ва АҚШ элчихонасини Тель-Авивдан Қуддусга кўчириши хақида эълон қилган эди. Бу ҳақда АҚШ президенти Дональд Трамп Исроил, Фаластин мухторияти, Саудия Арабистони, Миср ва Иордания раҳбарлари билан бўлиб ўтган телефон мулоқоти чоғида маълум қилди.\nТашкилий ва техник сабабларга кўра, кўчиб ўтиш камида олти ойдан сўнг амалга ошади. Араб давлатларининг етакчилари Дональд Трамп қарорини кескин танқид қилди. Европа Иттифоқининг ташқи ишлар масалалари бўйича олий вакили Федерика Могерини баёнот бериб, фаластинликлар ва исроилликлар ўртасида эришилган тинчлик битимига раҳна солувчи ҳар қандай қадамлардан тийилиб туриш лозимлигини таъкидлади. Франция ташқи ишлар вазирлигиҚуддус мақоми Исроил-Фаластин музокараларида белгиланиши кераклигини таъкидлади. Ўз номини ошкор қилишни истамаган Америка вакилларининг айтишича, президент Трамп бу қарор тинчлик жараёнлари тараққиётига ҳисса қўшади деб ҳисобламоқда. Уларнинг таъкидлашича, бу қарор президент Трамп расман баёнот берганидан сўнггина расмийлаштирилади.\nХитойдаги масжидни бузиш режаси мусулмонлар ...\nФото:WEIBOВейжу Масжиди Ўрта асрлар Яқиш Шарқ меъморчилиги услубида қурилган. Шимоли-ғарбий Хитойда жойлашган Нинся Хуэй автоном районидаги юзлаб мусулмонлар ўз масжидларини ...\nДинAugust 11 2018, 10:08\nЛондонда автомобил ҳайдовчиси масжид ёнидаги ...\nЛондон шаҳри ғарбида мусулмонлар маркази атрофида бир ноъмалум кимса автомобилини одамлар устига ҳайдади. Бу ҳақда The Sun нашри Лондон полициясидаги манбаларга асосланиб ...\nДунёSeptember 19 2018, 02:09


Юртимизда диний соҳада эришилган ютуқлар - Баҳоуддин Нақшбанд ёдгорлик мажмуаси маркази\nЮртимизда диний соҳада эришилган ютуқлар\n17 марта ўқилди.\nСўнгги йилларда янгиланаётган Ўзбекистонда турли динларга мансуб қадриятларни авайлаб-асрашга, барча фуқароларга ўз эътиқодини амалга ошириш учун зарур шароитларни яратиб беришга, динлар ва миллатлараро ҳамжиҳатликни янада мустаҳкамлашга алоҳида эътибор қаратилиб, ушбу йўналишда бошқа давлатларга намуна бўладиган бой тажриба орттирилди. Диний қадриятларни тиклаш ва авайлаб-асрашга қаратилган кўплаб ҳукумат қарорлари қабул қилиниб, ҳаётга жорий қилинди.\nШунингдек, Абдухолиқ Ғиждувоний, Баҳоуддин Нақшбанд каби алломаларни юбилейларини ўтказиш баробарида уларнинг илмий меросини кенг ўрганиш ишлари амалга оширилди. Бундан ташқари “2020 йилда Бухоро Ислом маданияти пойтахти” мақоми берилиши натижасида бунёдкорлик ва илмий-маърифий ишлар кенг кўламда амалга оширилмоқда.\nЮртимиз ва мусулмон дунёсидан етишиб чиққан улуғ мутафаккир ва алломаларнинг бой мероси, уларнинг жаҳон цивилизацияси, илм-фан тараққиёти ривожига қўшган бебаҳо ҳиссасини чуқур тадқиқ этиш ва кенг тарғиб қилиш мақсадида Ўзбекистон халқаро Ислом цивилизацияси маркази, Ўзбекистон халқаро Ислом академияси, Мир-Араб олий мадрасаси, Имом Бухорий ва Имом Термизий халқаро илмий-тадқиқот марказлари, Ҳадис илми мактаби фаолияти йўлга қўйилди. Самарқандда калом илми мактаби, Бухорода тасаввуф мактаби, Қашқадарёда ақида мактаби, Фарғонада ислом ҳуқуқи (фиқҳи) илмий мактаблари очилди. Шунингдек, узлуксиз диний таълим тизими жорий этилди.\nЖорий йили Сурхондарё вилояти Термиз шаҳрида “Имом Термизий” мадрасаси фаолияти йўлга қўйилаётгани диний таълим тизимини ривожлантиришдаги навбатдаги салмоқли қадам бўлди.\nМасжид-мадрасаларни давлат рўйхатидан ўтказишда бир қатор имтиёз ва енгилликлар берилиши, хусусан, давлат божлари камайтирилиши, талаб қилинадиган ҳужжатлар қисқартирилиши айни муддао бўлди. Сўнгги йилларда мусулмонларнинг диний эҳтиёжларини янада тўлароқ қондириш мақсадида 30 дан зиёд масжидлар очилди. Юзлаб масжидлар тўлиқ қайта қурилди ҳамда капитал таъмирдан чиқарилди. Иккита олий мадраса ташкил этилди.\n«Жаҳолатга қарши маърифат» улуғвор ғояси асосида диннинг асл инсонпарварлик моҳиятини, эзгулик, тинчлик ва инсонийлик каби фазилатлар азалий қадриятларимиз ифодаси эканлигини кенг ёритиш ва бу соҳадаги илмий-маърифий фаолиятни жадал ташкил этиш йўлга қўйилди.\nИслом анъаналарига хос меҳр-шавқат, саҳоват ва хайрия ишларини кучайтириш, диний соҳа ходимларини рағбатлантириш каби эзгу мақсадларда Ўзбекистон мусулмонлари идораси ҳузурида «Вақф» хайрия жамоат фонди ташкил этилди.\nЎзбекистон Республикаси Президенти Шавкат Мирзиёев 2017 йил 19 сентябр куни БМТ Бош Ассамблеясининг 72-сессиясида сўзлаган тарихий нутқида «Маърифат ва диний бағрикенглик» резолюциясини қабул қилиш таклифи билан чиқди. Резолюция жаҳонда экстремизм, терроризм муаммоси авж олиб, турли дин ва эътиқод вакилларига нисбатан тоқатсиз, муросасиз муносабатлар кузатилаётган бир вақтда глобал таҳдидларга қарши курашишнинг самарали воситаси сифатида маърифат, таълим-тарбия масаласини илгари сургани билан, айниқса, аҳамиятлидир. БМТ томонидан 2018 йил 12 декабр куни «Маърифат ва диний бағрикенглик» резолюцияси қабул қилинди ва жаҳоннинг етакчи давлат ва халқаро ташкилотлар томонидан эътироф этилди.\nТўғри йўлдан адашганларни ижтимоий реабилитация қилиш\nва уларни соғлом ҳаётга қайтариш мақсадида мазкур шахслар билан кенг жамоатчиликни жалб этган ҳолда тушунтириш-профилактика ишларини тизимли ташкил қилиш, уларни махсус рўйхатдан чиқариш бўйича механизм яратилди. Мазкур механизмнинг самараси сифатида ақидапарастлик ғоялари таъсирига тушган фуқароларнинг ички ишлар органларининг махсус ҳисобларидан чиқарилиши жамиятда катта ижобий натижа берди. 2020 йилда билиб-билмай диний экстремистик ва террористик ташкилотлар сафига кириб, Сурия, Ироқ каби мамлакатларда қуролли ҳаракатларга иштирок этган шахсларнинг аёллари ва фарзандларини “Меҳр”, “Меҳр-2” тадбирлари доирасида юртимизга қайтарилиши оламшумул воқеа бўлди.\nФуқароларнинг ислом динининг бешинчи аркони бўлган ҳаж амалларини бажаришлари учун янада қулайроқ шароитлар яратиш мақсадида квота миқдори 7 мингдан зиёд этиб оширилди. Айни вақтда умра зиёрати учун квота буткул бекор қилинди.\nРеспублика миқёсида оммавий Қуръони карим мусобақаси ўтказилди.\nДиний адабиётларни турли номда ва кўп ададда нашр этилиши баробарида Қуръон мусҳафи бир неча минг ададда чоп этилмоқда.\nЖисмоний имконияти чекланганларга эътибор кучайтирилди. Брайл ёзувида диний китоблар чоп этилди, диний тадбирлар ва кўрсатувлар Сурдо тилида эфирга узатилмоқда.\nДиний таълим муассасаларида “Қуръони карим ва тажвид” курслари ташкил этилди.\nСайт ва ижтимоий тармоқларда Ислом дини маърифати мавзуларини кенг ёритишда эркинлик таъминланиши баробарида салмоқ ва сифат ҳам сезиларли даражада ошди.\nМўмин-мусулмонларнинг диний саволларига ўз вақтида тезкор жавоб бериш мақсадида, колл-марказ, телеграм бот ва алоҳида фатво.уз сайти ишга туширилди.\nАёл-қизлар билан ишлаш тизими такомиллаштирилди, отинойилар фаолиятини ҳуқуқий жиҳатдан мустаҳкамловчи мақом берилди ва махсус гувоҳномалар билан таъминланди.\nХорижий давлатлардаги тадбирлар, мусобақалар, анжуманларда иштирок этиш салмоғи оширилди. Ўз навбатида юртимизга дунёнинг энг нуфузли уламолари ташрифи кўпайтирилди. Турли давлатларнинг диний ташкилотлари билан ҳамкорлик қилиш бўйича меморандумлар тузилди.\nМасжидлар, имом-хатиблар ва диний соҳа ходимлари фаолиятига имтиёз ва ҳуқуқий имкониятлар берувчи норматив ҳужжатлар такомиллаштирилди. Жумладан, 2018 йил 16 апрелдаги “Диний-маърифий соҳа фаолиятини тубдан такомиллаштириш борасидаги қўшимча чора-тадбирлар тўғрисида”ги қарор асосида бир қарор енгиллик, қўллаб-қувватловчи ишлар амалга оширилди.\nНодир ва ноёб асарларни сақлаш, таъмирлаш ва тадқиқ этиш борасидаги ишлар ҳам такомиллаштирилди. Бу борада самарали халқаро ҳамкорлик йўлга қўйилди.\nМана шундай диний-маърифий соҳадаги кенг кўламли ишлар бутун жаҳон ҳамжамияти томонидан юксак эътироф этилди.


Америкалик сузувчи Олимпиадада ўғрилик ҳақида ёлғон кўрсатма бергани учун узр сўради\n22:53 / 19.08.2016\nАмерикалик сузувчи Райан Лохте Риодаги Олимпиадада ўғрилик ҳақида ёлғон кўрсатма бергани учун узр сўради.\n"Мен ўз ватанимни Олимпиадада тақдим қилаётганимдан фахрланаман, мен йўл қўйган вазият эса бошқа такрорланмаслиги керак. Бўлган воқеа учун жавобгарликни ўз бўйнимга оламан. Мен бу ҳодисадан бир нечта фойдали сабоқ чиқардим", деб ёзди Лохте инстаграмдаги саҳифасида.\nАҚШ Олимпия терма жамоасининг 4 нафар сузувчиси ресторанда фейсконтролдан ўтаётганда ва кейинроқ Олимпия қишлоғига қайтганларида видеокузатув камералари томонидан қайд қилинганлар. Спортчилар ўша куни уларга қуролли босқинчилик уюштирилиб, телефон ва пуллари ўғриланганини маълум қилишган. Бироқ камералардан ёзиб олинган ёзувларда спортчилар бинога кираётганларида чўнтакларидан гўёки ўғриланган деб айтган буюмларни олаётганларини кўриш мумкин бўлган. Ушбу ҳолат юзасидан Бразилия полицияси икки сузувчи – Райан Лохте ва Жеймс Фейгенга жиноят ҳақида ёлғон кўрсатма бериш бўйича айблов қўйган.\nРио-де-Жанейро Олимпиада Райан Лохте


“Туронбанк” АТБнинг Халқаро кредит линиялари доирасида амалга ошираётган лойиҳалари - «Туронбанк» АТБ\n“Туронбанк” АТБнинг Халқаро кредит линиялари доирасида амалга ошираётган лойиҳалари\nБугун мамлакатимизда қишлоқ хўжалигини, айниқса, чорвачилик, паррандачилик, боғдорчиликни ривожлантириш, бу борада янги лойиҳаларни ҳаётга татбиқ этишга алоҳида эътибор қаратилмоқда. Давлатимиз раҳбари таьбири билан айтганда, қишлоқ жойларда замонавий кўп тармоқли фермер хўжаликларини барпо этиш, шу йўналишда фаолият юритаётган тадбиркорларга имтиёзли кредитлар ажратиш зарур. Дархақиқат, ҳар қандай истиқболли режа молиявий кўмакка мухтож. Бунда эса банклар томонидан тақдим этиладиган кредитлар ахамиятли. “Туронбанк” АТБ ҳам барча соҳалар қатори қишлоқ хўжалиги ривожи йўлида самарали лойиҳаларни қўллаб-қувватлаб келаётган молия муассасаларидан биридир.\n“Туронбанк” АТБ зиммасига қишлоқ хўжалиги тармоғини ривожлантириш бўйича бир қатор лойиҳаларни молиялаштириш вазифасини қўйилган. Улар орасида “Agro Hamkor Export” фермер хўжалиги ҳам бор. Банк тадбиркорга 2 гектар ер майдонига тежамкор энергия асосида иссиқхона ташкил этиш учун 900 минг АҚШ доллари миқдорида имтиёзли кредит ажратди. Лойиҳа бўйича кредит 5 йил муддатга 6 фоизлик устама хақ тўлаш шарти билан тақдим этилди. Шу ўринда қўшимча қилиш керак, ушбу кўмак Халқаро тикланиш ва тараққиёт банки ҳамкорлигида мамлакатда мева-сабзавотчилик тармоғини ривожлантириш лойихаси асосида молиялаштирилди.\nКредит эвазига барпо этилаётган замонавий типдаги иссикхона жахон андозалари талабига тўлик мос келади. У тежамкорлиги, хар кандай об-хаво шароитига чидамлилиги, суғориш ва озуклаш тизимининг автоматлаштирилганлиги хамда ўсимлик учун мос микроиклимни яратиш эвазига, юкори хосил олиш имконини таъминлайди.\nЛойиҳа амалга оширилиши натижасида Зангиота туманида 40 га яқин янги иш ўринлари яратилиб, йилига 400 тонна помидор ва бошқа қишлоқ хўжалиги маҳсулотлари етиштирилиши режалаштирилган. Қолаверса, маҳсулотларнинг 40 % дан ортиғи экспортга йўналтирилиши кўзда тутилмоқда.\nАйтиш керакки, жорий йил 1 – ноябр холатига кўра, “Туронбанк” АТБ томонидан ажратилган инвестиция кредитлари ва лизинглар 334,5 млрд сўмни, банк инвестиция портфели қолдиғи 546,3 млрд сўмни ёки жами банк кредит портфелининг 68,6 % ни ташкил этмоқда. Қолаверса, “Туронбанк” АТБ Осиё Тараққиёт банки иштирокида 6 та лойиҳа бўйича жами 9,7 млн АҚШ доллар миқдорида маблағ йўналтирди.\nАвтор: кўрсатилмаган / Манба: кўрсатилмаган / Кўришлар: 1781\n4 Декабр 2020, 08:39 (GMT+5)


Миннатдорман, Қосим-Жомарт Тўқаевич! – Пашинян яна “қовун туширди” (видео) | Qalampir.uz\nМиннатдорман, Қосим-Жомарт Тўқаевич! – Пашинян яна “қовун туширди” (видео)\nОлам\t21 Май 19:30 25012\nАввал хабар берганимиздек, бугун, 21 май куни Евроосиё Иқтисодий Иттифоқи (ЕОИИ) олий кенгашининг видеоконференцалоқа шаклидаги йиғилиши ўтказилди.\nУшбу йиғилишга Қозоғистон мезбонлик қилди. Унда сўзга чиққан Арманистон Бош вазири вазифасини бажарувчи Никол Пашинян нутқ сўзлаш навбатини тақдим қилган Қозоғистон Президенти Қосим-Жомарт Кемелевич Тўқаевга миннатдорлик билдириш вақтида чалкашиб кетди.\n“Энди сўз Арманистон Бош вазири вазифасини бажарувчи Никол Воваевич Пашинянга берилади. Марҳамат Никол Воваевич, сўз сизга!”, дея Қозоғистон Президенти нутқ сўзлаш навбатини Арманистон раҳбарига берди.\nПашинян эса Қозоғистон Президенти Қосим-Жомарт Кемелевични “Қосим-Жомарт Тўқаевич”, деб адаштириб юборди.\n“Миннатдорман, Қосим-Жомарт Тўқаевич! Ҳурматли давлат раҳбарлари ва йиғилиш иштирокчилари...”, дея Пашинян адашиб кетганини ўзи ҳам сезмай нутқида давом этди.\nИсм шарифи хато айтилганини сезган мезбон давлат раҳбари дипломатик этикани сақлаган ҳолда, шунчаки мийиғида кулиб қўйди.\nЭслатиб ўтамиз, ўтган апрель ойи Пашинян мамлакат парламенти йиғилишида сўзга чиқиб, Владимир Путинни Франция Президенти деб адаштирганди.\nБундан ҳолатлар аввал ҳам кузатилган. Жумладан, жорий йилнинг 9 май куни Ғалаба паради трансляцияси пайтида Россиянинг “Биринчи канали” бошловчиси Тожикистон Президенти Имомали Раҳмоннинг исмини айтаётганда адашиб кетиб, уни Эммануэль, деб юборган.\nШунингдек, ўтган йилнинг сентябрь ойида Россия Президенти Владимир Путин Қирғизистоннинг собиқ раҳбари Сооронбай Шарипович Жээнбековни Шариман, деб атаган.\n03 Декабрь 14:30 61163\n03 Декабрь 15:41 45368\n03 Декабрь 20:24 41293\n03 Декабрь 17:49 34681\n04 Декабрь 11:13 28219


5 кун олдин номаълум шахслар томонидан...\n30.08.2018 15:40 1 1688\n«Сотқин» фильмидан скриншот\n«Facebook»да Мусанниф Адҳам номи билан танилган блогер Адҳам Олимов 2018 йил 28 август куни соат 18:00ларда Олмазор туманидаги уйидан ҳуқуқни муҳофаза қилувчи идоралар ходимлари томонидан олиб кетилган. Шундан буён унинг қаерда сақланаётгани номаълум. Бу ҳақда «Xabar.uz»га А.Олимовнинг яқин қариндошлари хабар берди.\n— Уйимизга саккиз киши келди. Шундан икки нафаригина милиция формасида эди, қолганлари фуқаро кийимида. Келганларнинг икки нафари холислар эканини айтишди. Кейинчалик ўғлимни олиб чиқишаётганларида корридорда ҳам, яна ташқарида ҳам орган ходимлари туришганини кўрдик, — дейди Адҳамнинг онаси Эльмира Бозорова.\nОлимовлар Олмазор тумани Себзор даҳасидаги кўп қаватли уйда туришади. Ҳодиса содир бўлган вақтда уйда кўпчилик бўлган. Гувоҳларнинг айтишича, уйга кириб келганларнинг ҳеч бири ўзини таништирмаган, унвонини айтмаган. Адҳам Олимов улардан гувоҳномасини кўрсатишларини сўраган, аммо унинг бу талаби қондирилмаган.\nВаҳоланки, «Ички ишлар органлари тўғрисида»ги қонуннинг 8-моддасига кўра ички ишлар органи ходими фуқарога мурожаат этганида ўз лавозимини, унвонини, фамилиясини, исмини, отасининг исмини айтиши, фуқаронинг талабига кўра хизмат гувоҳномасини кўрсатиши, шундан сўнг мурожаат қилишининг сабаби ва мақсадини маълум қилиши керак.\nОлимовлар хонадонига келганларнинг орасида маҳалла профилактика инспектори бўлмаган. Уй эгалари инспектор ҳақида сўрашганда, унинг касаллиги, ўрнига қўшни маҳалланинг профилактика инспектори келганини айтишиб, бегона милиционерни кўрсатишган.\nТинтувга рухсат жиноятчини яширгани учун берилган\n— Орган ходимлари уйда тинтув ўтказишга прокурор санкцияси борлиги айтишиб, қандайдир қоғозни кўрсатишди. Аммо ўқишга беришмади. Ўғлим талаб қилаверганидан кейин фақат унинг қўлигагина беришди. Ўғлим ўқиб чиққач, ҳужжат билан танишгани ҳақида имзо қўйдириб олишди, — дейди Эльмира Бозорова.\nЯқинларининг гувоҳлик беришича, Тошкент шаҳар прокурори томонидан берилган санкцияга кўра Адҳам Олимов қандайдир жиноятчини яширганликда гумон қилинган. Шунга асосан Олимовлар хонадонида тинтув ўтказилган. Адҳамга тегишли ноутбук ва телефон, шунингдек, унинг оила аъзоларига тегишли телефонлар, компютерлар, флешкалар ва иккита қаттиқ дискни (Hard disk), бундан ташқари, нашриёти номаълум экан дея бир неча араб тилидаги Ҳадис ва изоҳли луғат китобларини экспертизадан ўтказиш учун олиб кетишган. Олиб кетилган нарсаларнинг рўйхати тузилиб, далолатнома тузилган, аммо бир нусхаси гумонланувчига берилмаган.\nТинтув чоғида яшириб қўйилган жиноятчи топилмаган. Яъни санкция берилган гумон учун асоссиз бўлиб чиққан. Шунга қарамай ИИБ ходимлари Адҳам Олимовни уйдан олиб чиқиб кетишган. Уйдагиларига маҳалладаги профилактика инспектори идорасига бирга чиқиб қайтиб келамиз, деб айтишган. Бироқ орадан 5 сутка ўтса ҳамки, унинг қаердалиги номаълумлигича қолмоқда.\n— 5 кундан бери акамни тополмаяпмиз. Бормаган жойимиз қолмади: прокуратура, суд, ИИБ, ИИББ, Қўйликдаги вақтинчалик ушлаб туриш муассасасигача бордик. Ҳеч қаерда йўқ. Ҳеч ким аниқ бир гап айтмаяпти. Ким олиб кетган, қайси ордер билан, буларнинг бирортасини билмаймиз. Расмийлар ҳам аниқ жавоб беришмаяпти, ҳамма ўзидан соқит қилгани-қилган — дейди Адҳамнинг укаси Шоҳруҳ Олимов.\n«Ички ишлар органлари тўғрисида»ги қонунга кўра, фуқарога нисбатан унинг ҳуқуқ ва эркинликларини чекловчи чоралар қўлланилган тақдирда, бундай чоралар қўлланилишининг сабабини ҳамда асосларини, шунингдек фуқаронинг шу муносабат билан юзага келадиган ҳуқуқлари ва мажбуриятларини унга тушунтириши шарт.\nБундан ташқари, қонуннинг 9-моддасига кўра ички ишлар органлари ўз фаолиятини очиқ ва шаффоф тарзда амалга ошириши керак. Жисмоний ва юридик шахслар қонун ҳужжатларида белгиланган тартибда ички ишлар органларининг фаолияти ҳақида, шунингдек жисмоний ва юридик шахсларнинг ҳуқуқлари ҳамда қонуний манфаатларига бевосита дахлдор бўлган ҳаққоний ахборотни олиш ҳуқуқига эга. Бу қайсидир фуқаро эҳтиёт чораси сифатида ушлаб турилганда ёки ҳибсга олинганда бу ҳақда оила аъзоларига хабар бериши шартлигини, ОАВнинг бу борадаги сўровини қондириши кераклигини англатади.\nБироқ қариндошлари 31 августгача Адҳам Олимовнинг нимада айбланаётгани билишолмаган. Уларга уйни тинтув қилиш ҳақидаги прокурор санкцияси, ҳибсга олиш ҳақидаги бирор бир ҳужжатнинг нусхаси ҳам берилмаган.\nОила аъзолари 29, 30, 31 август кунлари ҳам маълумот олиш учун Олмазор тумани ИИБга боришган. 29 августда боришганда уларга эртага келишлари айтилган. Бироқ эртасига ҳам ҳеч қандай маълумот берилмаган. Навбатчилик постида турганлардан бири Адҳам Олимовнинг 48 соатдан сўнг телефон қилиш ҳуқуқи борлигини айтиб, кутишни маслаҳат берган. Шунингдек, Тошкент шаҳар ИИБга келганда олиб кетилган буюмлар экспертизада эканини айтган.\nДараги чиқди, аммо...\nНиҳоят 31 августга келибгина оила аъзолари Адҳамнинг нимада айбланаётгани ҳақида хабар топишган. Маълум бўлишича, у милиция ходимининг қонуний талабларини бажармаслик ва милиция ходимларининг ўз хизмат бурчларини бажаришларига қаршиликда айбланиб суд қилинган. 29 август куни Олмазор туман маъмурий судида судья Ш. Инамджанов бошчилигида ўтган суд мажлисида Адҳам Олимов энг кам иш ҳақининг бир баравари (184300 сўм) миқдорида жаримага тортилган ва 15 сутка маъмурий қамоқ жазоси тайинланган.\n«Олимов Адхам Абдумуминович 2018 йил 28 август куни милиция ходимига шахсини тасдиқловчи ҳужжатини кўрсатмай, милиция ходимининг қонуний талабини бажармай, қўни қўшнилар эътиборини тортганлиги, шахсини аниклаш максадида ИИО ФМБга бориш таклиф килинганида милиция ходимларининг ўз хизмат бурчларини бажаришларига қаршилик кўрсатган», дейилади суд қарорида.\n— Орган ходимлари уйга кириб келишганда энг аввал ўзлари қонун талабларини бузишди — ўзларини таништиришмади. Тинтув ҳақидаги ҳужжатни ҳам қайта-қайта талаб қилганимиздан кейин кўрсатишди. Ўғлимни нимада айблашганларини айтишгани йўқ. Келганларнинг ярмидан кўпи фуқаро кийимида. Бундай вазиятда «биз билан юринг» дейилса, исталган одам «қаерга, нима учун», деган саволларни бериши муқаррар. Агар шу ИИБ ходимига бўйсунмаслик бўлса, ҳа, унда ўғлим айбдор. Орган ходими ўзини таништирмай, ҳеч нарсани тушунтирмай, сўроққа тутса, аввал ўзингизни таништиринг дейиш ҳуқуқбузарлик бўлса, у ҳолда ўғлим айбдор. Аммо суд қарорида келтирилганидек, унинг милиция ходимига бўйсунмагани, шахсини аниклаш максадида ИИБга бориш таклиф қилинганида милиция ходимларининг ўз хизмат бурчларини бажаришларига қаршилик кўрсатгани — ёлғон, — дейди Э.Бозорова.\nСуд қарорида қайд этилишича, Адҳам Олимов судда «айбига иқрорлик билдириб, қилган ишидан чин кўнгилдан пушаймонлигини (!) баён қилиб, суддан енгиллик беришни сўраган». Суд қарорида норози томонлар икки ой муддат ичида касация тартибида шикоят қилиши мумкинлиги кўрсатилган.\nБироқ эътиборли томони шундаки, қарор нусхаси блоггернинг яқинларига берилмаган. Улар ҳаттоки Адҳам Олимовнинг қаерда ва неча кунга қамалганидан ОАВ орқали хабар топишган.\nМусанниф Адҳам қаерда?\nГарчи ҳалигача яқинлари Адҳам Олимовнинг қаердалигидан бехабар эсалар-да, суд қароридан бу ҳақда ҳам маълумотга эга бўлиш мумкин. Унга кўра блогер Тошкент шаҳар ИИББнинг Маъмурий тартибда қамоққа олинган шахсларни сақлаш махсус қамоқхонасида сақланмоқда.\n«Жазо ўталганидан сўнг А.Олимовдан Тошкент шахар ИИББ Маъмурий тартибда қамоққа олинган шахсларни сақлаш махсус қамоқхонаси фойдасига қамалганларни сақлаш билан боғлиқ бўлган харажатлар учун маъмурий қамоқнинг ҳар бир суткаси учун энг кам ойлик иш ҳақининг 15% миқдорида, яъни 276450 сўм сақлаш билан боғлиқ харажатлар ундирилсин», дейилади суд қарорида.\nЭътиборли жиҳати, Адҳамнинг укалари шаҳар ИИББга бир неча марта боришганида бундай исм-фамилияли одамни билмаймиз деб уларни қайтариб юборишган.\n— Суд қачон бўлганиниям билмаймиз, — дейди Шоҳруҳ Олимов. — Акамни олиб чиқиб кетишгач келганларнинг ортидан бордик. Улар иккита машинада маҳалла профилактика инспектори хонасига эмас, тўғри Олмазор туман ички ишлар бўлимига йўл олишди. Дарвозадан ичкарига кириб кетишганида соат саккизлар атрофида эди. Тўққиз яримгача ўша ерда кутиб турдик. Навбатчиликда турганлар эрталабгача турсангиз ҳам маълумот ололмайсизлар, уйингизга қайтаверинг, дейишгач ноилож ортган қайтгандик. Суд қарорида «жазо ўташ муддати 2018 йил 29 август куни соат 00:30дан бошлаб ҳисоблансин» дейилган. Шунга кўра суд 28 август куни 20:30 дан 29 август 00:30, яъни тўрт соат оралиғида бўлган кўринади.\n«Ички ишлар органлари тўғрисида»ги қонуннинг 18-моддасида ички ишлар органлари томонидан шахсларни ушлаб туриш асослари ва тартиби белгилаб берилган. Ушбу моддада қайд этилишича, ушлаб турилган шахсга телефон орқали сўзлашиш ёки адвокатига ёхуд яқин қариндошига ўзининг ушлаб турилганлиги ва турган жойи ҳақида хабар бериш, ушлаб турилган пайтидан эътиборан ҳимоячига (адвокатга) эга бўлиш ҳуқуқи, шунингдек қонунга мувофиқ бошқа ҳуқуқлар берилади.\nЖиноят процессуал кодексининг 217-моддасига кўра, суриштирувчи, терговчи, прокурор гумон қилинувчига, айбланувчига нисбатан ушлаб туриш тарзидаги мажбурлов чорасини қўллаганида, бу ҳақда 24 соатдан кечиктирмасдан унинг оила аъзоларидан бирига маълум қилиши шарт. Адҳам Олимов қариндошларининг кўрсатмаларига кўра юқорида келтирилган бошқа меъёрлар сингари қонуннинг мазкур талаби ҳам бажарилмаган. Ҳибсга олинганидан кейин қарийб тўрт кун ўтганлигига қарамасдан Олимовнинг қаерда сақланаётгани ҳақида маълумот йўқ.\nБу ўринда республикада қонун ҳужжатларининг бир хилда ижро этилиши учун масъул, шунингдек, ички ишлар органларида қонунчилик ижроси устидан назорат ваколатига эга Бош прокуратура вазиятга аралашиши ва юзага келган вазиятга ойдинлик киритиб, А.Олимовнинг уйида тинтув ўтказиш ва уни ушлаб туриш чоғида амалдаги процессуал қонунчилик меъёрларини бузган ходимларни жазолаши ҳамда фуқаро А.Олимовнинг бузилган ҳақ-ҳуқуқларини тиклаши зарур.\nБлогер 15 суткадан кейин озодликка чиқариладими?\nҚариндошлари Адҳам Олимов 15 суткалик маъмурий жазони ўташ чоғида қийноққа солинаётган бўлиши мумкинлигидан хавотирда. Шунингдек, тинтув пайтида олиб кетилган ноутбуклар ва телефонлардан ноқонуний файллар «топилгани» баҳонасида 15 суткалик муддат узайтириб қўйилиши ёхуд маъмурий жазо сунъий равишда жиноий жавобгарликка ўзгартирилишидан хавфсирашмоқда.\nАйни пайтда Олимовлар Адҳамнинг ҳимояси учун адвокат ёллашган. Адвокат амалдаги қонун ҳужжатларида белгиланган тартибда ҳимояси остидаги шахснинг қаерда сақланаётганини аниқлашган киришган. Бироқ ёзма мурожаатлар — вақт талаб қиладиган жараён. Қолаверса, мустақиллик байрами муносабати билан кетма-кет беш кун дам олиш кунига тўғри келгани ҳам маълумот олишни кечиктирмоқда.\nАдҳам Олимов портретига чизгилар...\nАдҳам Олимов «Facebook»да анча машҳур ва 5,5 мингдан ортиқ ўқувчилари бор. У диний-маърифий постлари билан танилган. Бундан ташқари, жамиятда бўлаётган ўзгаришлар, воқеа-ҳодисаларга фаол муносабат билдириб келади.\nЯқинларининг маълум қилишича, у Ўзбекистон ҳудудида фаолияти тақиқланган ҳеч қандай ташкилот аъзоси бўлмаган. Ҳеч қандай «қора рўйхатлар»да турмаган. Уйида диний экстремистик ва ақидапарастлик, миссионерлик, жангарилик, маънавий-аҳлоқий мезонларга мос келмайдиган, зўравонликни тарғиб этадиган адабиётлар ҳамда аудио-видео маҳсулотларни сақламаган. Шу пайтгача Адҳам Олимовни маҳалла профилактика инспектори ва бошқа ҳуқуқни муҳофаза қилувчи идоралар ходимлари бирор марта излаб келмаган.\nАдҳам Олимов дунёвий ва диний билимга эга. Ўзбекистон Миллий университети ҳамда Қоҳирадаги дунёга машҳур ал-Азҳар университетида таҳсил олган.\nИИБ блогер ИИББ Маъмурий суд Адҳам Олимов\nҲуқуқ 11/06, 09:50\nДХХ ва ИИБ 14 нафар шахсдан иборат гуруҳ фаолиятига чек қўйди\nҲодиса 09/06, 14:00\nБухорода хотини боғлаб қўйган эркак вафот этди\nҲодиса 07/06, 15:05\n«Olx.uz»да сохта «IPhone 11 Pro»ни ҳақиқий деб пуллаган шахсга иш қўзғатилди


ТОМОРҚА – ХОНАДОН ФАЙЗИ » "Жиззах овози" газетаси расмий сайти\nТОМОРҚА – ХОНАДОН ФАЙЗИ\nМамлакатимизда ички истеъмол бозорини картошка, пиёз, сабзи, карам, помидор, бодиринг, қовоқ, қовун-тарвуз, кўкатлар, цитрус мевалар каби қишлоқ хўжалик маҳсулотлари ҳамда асал, балиқ, қуён ва парранда, чорва моллари гўшти билан тўлдириш масаласига доимий эътибор қаратилмоқда. Президентимиз раҳнамолигида амалга оширилаётган кенг кўламли ислоҳотлар самарасида бозорларимизда озиқ - овқат маҳсулотларининг мўл - кўллиги, нарх - навонинг барқарорлиги таъминланаётир.\nЖойларда, хусусан, вилоятимиз бозорларидаги барқарорлик ва тўкинликни таъминлашда туманимиз деҳқон-у тадбиркорларининг ҳам муносиб ҳиссаси бор. Шуни алоҳида таъкидлаш лозимки, бугунги тўкин - сочинликнинг замирида кичик тадбиркорлик билан шуғулланаётган ҳамюртларимизнинг ҳам ўрни салмоқлидир. Улар хонадонларидаги томорқаларидан унумли фойдаланиб асалари уялари, иссиқхоналар ташкил этиб қишлоқ хўжалиги маҳсулоти ҳамда чорва моллари етиштириш орқали элимиз дастурхонини тўкин - сочин қилмоқда. Ташкил этилаётган иссиқхоналар юртимизда тўкинлик бўлиши ва халқимиз турмуш фаровонлигини янада юксалтиришга хизмат қилмоқда.\n- Шаҳримиз бозорларида қиш мавсумида янги узилган помидор, бодринг ёки кўкатларнинг, қолаверса, арзон цитрус меваларининг бўлишини илгари тасаввур қилиш қийин эди, - дейди шаҳримиздаги "Раваллиқ" маҳалласида яшовчи отахон Қаҳҳор ҳожи Жабборов. - Қишлоқ хўжалиги соҳасида амалга оширилаётган изчил ислоҳотлар ҳамда халқимизнинг доимий меҳнати туфайли эндиликда йилнинг тўрт фаслида ҳам бозор асталари озиқ-овқат маҳсулотлари билан тўлди.\nДарҳақиқат, биз аждодларимиз орзу қилган доруломон кунларда яшаяпмиз. Халқимиз кўзи эртанги кунга бўлган умид ва ишончдан порлаб турибди.\nЗеро, юртимиз тинч, бозор-у расталаримиз, айниқса, элимиз дастурхони турли ноз-неъматларга тўла. Ҳукуматимиз томонидан мева-сабзавотчилик, асалчилик, қуёнчилик, чорвачилик - бир сўз билан айтганда, кичик бизнес ва хусусий тадбиркорликнинг қўллаб-қувватланиши натижасида шаҳримизда ҳам боғ ва сабзавот майдонлари кенгайтирилмоқда, иссиқхоналар ташкил этиш ишлари изчил олиб борилмоқда ва натижада аҳолини озиқ-овқат маҳсулотлари билан таъминлаш ҳажми ошишига эришилмоқда. Шунинг баробарида тонналаб маҳсулотни сақловчи музлатгичлар ҳам бунёд этилмоқда.\nМева - сабзавотчилик ва узумчилик билан шуқулланувчи деҳқон хўжаликлари, бундан ташқари, ўз томорқаларида ҳам кичик - кичик иссиқхоналар бунёд этишаётган ҳамшаҳарларимиз сони йилдан йилга ошаётгани қувонарли ҳолат.\n- Бизнинг маҳалламизда ҳам аксарият аҳоли ўз томорқаларидан унумли фойдаланиб келмоқда, - дейди "Раваллиқ" маҳалла фуқаролар йиғини раиси Убайдулла Хидиров. - Кимлардир дарахт экиб, боғ барпо этган бўлишса, бошқалари деҳқончилик қилишади. Сўнгги йилларда баъзи хонадонлар ўз томорқаларида иссиқхоналар бунёд этишиб, цитрус мевалар етиштиришмоқда.\n- Уларнинг меҳнатлари эвазига қишда ҳам помидор, бодринг, кўкатларни янгилигича истеъмол қилмоқдамиз. Ана шундай маҳалладошларимга қизиқиб, фарзандларимиз билан хонадонимизда иссиқхона ташкил этганимизга 18 йил бўлди. 4 сотих майдондаги иссиқхонада ҳозирда 40 туп лимон кўчатлари парваришланмоқда, - дейди Қаҳҳор ота.\nХонадондаги иссиқхонада лимондан ташқари, лимон кўчатлари ҳам етиштирилмоқда. Экологик тоза, нисбатан арзон бу неъматларга бозорларимизда талаб катта. Ҳар йили хонадон эгалари 200 дан зиёд лимон кўчатлари етиштириш билан машғул.\n- Иссиқхона машаққатли меҳнат талаб этмайди, - дейди Қ.Жабборов. - Фақат агротехник тадбирларни ўз вақтида амалга ошириб бориш лозим. Турли минерал озуқаларини ўз вақтида бериб бориш орқали яхшигина ҳосилга эга бўласиз. Чорванинг гўнгини суюқ "шарбат" қилиб кўчатнинг тагига солиш ҳосилнинг ортишига ёрдам беради.\nҚаҳҳор ота хонадони ҳар йили 1,5-2 тоннага яқин лимон ҳосили олиб, оиласига қўшимча даромад келтирмоқда. Олинган даромад эвазига тўйлар қилиб, олий ўқув юртларида таҳсил олаётган невара-чевараларининг шароитларини яратиб бермоқда. Жумладан, жорий йилда отахоннинг неваралари - Жамшид Ҳайдаров, Шаҳзод Қаҳҳоров АҚШ ва Кория давлатларининг олий ўқув юртларида таҳсил олаётган бўлса, Муштарий Муроджонова Россия давлатида жаҳон тилларини ўрганмоқда.\nЯқин кунларда оила аъзолари ўз маблағлари ҳисобидан маҳалла, қолаверса, шаҳримизда истиқомат қилаётган оналарнинг оғирини енгил қилиш мақсадида оилавий мактабгача таълим муассасасини ташкил этиш ниятида. Ҳозирда ушбу боғча биносида қурилиш ва монтаж ишлари якунига етай деб қолди.\nПиру-бадавлат отахоннинг келгуси авлод вакилларининг турмуш даражасини яхшилаш борасида қилаётган меҳнатлари таҳсинга лойиқ.\nСуратда:Қаҳҳор ҳожи Жабборов томорқасидаги\nиссиқхонада етиштирилаётган лимон ҳосилидан\n» Жорий йилда Жиззах вилоятида 2 янги меҳмонхона, 2 санаторий, 10 дан ортиқ уй-меҳмонхоналари ишга туширилади


Наргис сотувчи киши - Darakchi\nНаргис сотувчи киши\nМУТОЛАА 30.10.2019, 16:31\nАйюб Ғиёс (Озарбойжон)\nОзғин, узун бармоқлари совуқдан тўнгиб қолганди. Наргис дасталарини қўлида тутганча, ўтган-қайтганларга термилар, аммо гапирмасди. Одамлар қайгадир шошишар, ҳеч ким тўхтамас, биров унга боқмас, хўдди ҳамма ундан қочаётгандек эди.\nОшхона деразасидан бир муддат унга қараб ўтирдим. Қизимнинг овозини эшитмаганимда, балки ҳалиям қараб ўтирган бўлармидим?\n– Ойи, чойингиз совуб қолди.\nЎгирилиб кулимсирадим. Кўзларим стол устида турган гулдонга тушди. Бир неча кундирки, ҳар кун ишга бораётиб, 2 манатга бир даста наргис сотиб олар, ҳар куни иш столимда турган гулларнинг ҳидидан роҳатланар, ишдан қайтишда уларни уйга олиб келардим. Энди ошхонани ҳам наргис ҳиди тутиб кетганди. Қизим хам наргисни ёқтиришини биламан. Наргис ифори уйимизнинг бетон деворларига, ҳатто совуқ, мен ижирғанадиган ётоғимга, кўрпа-тўшакларгача ҳам сингиб қолган.\n...У билан 10-синфда ўқиб юрганимизда танишдим. Икковимиз ҳам битта репетиторга қатнардик. Мен филологияга, у эса ҳуқуқшуносликка тайёрланардик. Бир куни сабоқдан чиқиб, то бекатгача бирга кетдик. Устознинг ёнида ҳуш-фикрим фақат дарсда бўлгани учун унга ҳозиргидек диққат билан қарамагандим. Ёшига мос бўлмаган салобати, қатъияти эътиборимни тортди. Илк бор унинг жингалак сочлари, маъноли кўзлари, хушбичим юзларига қарадим. Бекатда икковимиз ҳам автобус кутиш учун тўхтадик. Шу пайт бир аёл бир даста наргис гуллари билан бизга яқинлашди. Димоғимга наргис атри урилди. У менг ҳеч нарса демасдан бир боғламни гулни сотиб олиб, аёл узоқлашиши билан менга узатди:\n– Буни сенга олдим, - деди қатъиятли овозда.\nИчимда уйғонган оний севинчни сиртимга чиққармадим. Қошларимни чимириб:\n-Сендан гул сўраганмидим? – деб юзимни четга бурдим.\nНега шундай қилганимни ҳозир ҳам билмайман. У жим қолди. Кўп ўтмай автобус келди. Йўлимиз бир эди. У менга йўл бермоқчи бўлганида, бош чайқадим:\n-Сен кетавер, мен ойимни кутаман.\n-Унда, яхши қол, - дея автобусга чиқди. Нега бундай қилдим ўзи? Ахир ойим келмаслигини билардим-ку? Менга нима бўлди? Чамаси, ҳисларим менга бўйсунмай қўйганди. Шу пайтгача, дарс, талабалик истаги билан тўлиб тошган миямнинг бир чеккасидан кичик бир туйнук очилган-у, ундан руҳимга сарин шабада оқиб кирар, кимдир қулоғимга 17 ёшимни, гўзал ва ақлли қиз эканимни, менга наргис тутган йигитнинг қанчалик муносиб эканини пичирламоқчи бўларди.\nАвтобуснинг шовқини тингач, ўша томонга тикилиб қолдим. Бирдан кўзим ерда ётган наргис дастасига тушди. Атрофимда ҳеч ким йўқлигидан фойдаланиб, гулларни ердан олдим. Беихтиёр, ўзим сезмаган ҳолда уларни бағримга босдим ва уч бекатлик йўлни худди алфозда босиб ўтдим.\nМашғулотими яна икки кундан кейин бўлиши керак эди. Ўша куни дарсдан қайтию соатимга қарадим. Ҳар доимгидек уй вазифасини бажариш ўрнига, кўзгу қаршисида ўтирдим, ўзимга назар ташладим. Трюмо устида турган гулдонга, ундан менга қараб турган наргисларга боқдим. Ўша куни машғулотга бориш учун бошқача кийиндим, ҳатто лабларимни ҳам бўядим. Лекин у келмади. Кейинги машғулотга ҳам бормади. Хуллас уни қайтиб кўрмадим. Устознинг айтишича, бошқа репетитор топганмиш. Гулдондаги наргислар ҳам кундан-кун сўлиб борарди...\n...Совуб қолган чойдан бир қултум ичиб, деразадан наргис сотувчи кишига қарадим. Маошгача икки кун қолганди. Кейинги кунлари кутилмаган харажатларнинг кўпайгани боис, заҳирадаги пулларни ишлатиб бўлгандим. Икки кунлик йўлкира ва нон учун пул қолганди, холос.\nКийимимни алмаштириб, қайтганимда, қизим деразадан наргиз сотувчсига қараб турганини кўрдим. Мени кўриши билан\n– Наргис оласизми ундан? – деб сўради.\n– Ҳа, унинг ёнидан гул сотиб олмасдан ўтолмайман. У ҳам ўрганиб қолган, мени кўзиши билан кўзлари яшнаб кетади.\n– Бечора, совқотиб қопти! Боядана бери кузатиб ўтирибман, ҳеч ким олмаяпти!\n– Ҳаммаям онангдек тентак эмас, қизим...\nҚизим тушунмагандек, елкасини қисди.\n– Бўпти, мен кетдим, - чиқиш эшиги олдида унинг пешонаисдан ўпиб хайрлашдим. – Дарсларингни қил, уйдан чиққанингда, газ, сув, чироқни ўчиришни унутма.\n– Хўп, ойи, ҳар куни битта гапни қайтаравераркансиз-да!\nКулимсираб, зиналардан пастладим. Кўчага чиқишим билан юзимга изғирин урилди. Муюлишдан пиёдалар йўлаги томон одимладим. Иссиқ уйдан совуққа чиққаним учунми, этим жунжикди. Наргиз сотувчи киши қарама-қарши томонда турганча, совуқ қотган оёқларини алмаштириб, беихтиёр қўлидаги наргисларни ҳидлаб қўярди. Худди қишнинг қаҳратонида наргиз ифорида исинмоқчига ўхшарди.\nЙўлни кечиб ўтаётганимда, бирдан қаттиқ шамол эсди-да, эркакнинг қўлидаги гулларнинг бир нечтасини ерга улоқтирди. Эркак беўхшов ҳаккалаб, ерга очилган гулларни теришга тутинди. Мен эса, фурсатдан фойдаланиб, пальтомнинг чўнтагидаги икки манат ва тангаларни ҳовучлаганча қадамимни тезлатдим. Узоқлашаркаман, ортимдан кимнингдир умидвор нигоҳларни ҳис этгандек бўлдим.\nМен ўзим истамаган ҳолда, кимнингдир сўнгги умидини аёвсиз эзғилаб ўтгандим. Тўхтаб, чуқур нафас олдим. Чўнтагимдаги охирги икки манатни бериб, сотувчидан бир даста наргис сотиб олдим. Эркак менга мамнун қараб қўйди.\nҲар доимгидек, қизим дарсдан чиқиши билан менга телефон қилди. Кун бўйи унинг қўнғироғини кутаётгандим. Қутичага йиғиб қўйган пулидан бир манат олиб, уйга нон келтиришини сўрадим. (Тунов куни қучасида икки манат борлигини кўргандим) Қизим ҳуркак бир овозда:\n–Ойи, мен... у пулга наргис сотиб олдим, - деди.\nУстимдан совуқ сув қуйилгандек бўлди. Кечқурун уйга нон олиш учун пул қолмаганди.\n–Мен ҳам наргис олувдим-ку, - дедим имкон қадар ўзимни қўлга олиб.\n-Қараб турувдим, олмасдан ўтиб кетдингиз-ку?... Бечора амаки сизнинг орқанигздан умидқор қараб қолди. – шу онда ортимдаги ғойибона нигоҳ наргис сотувчисига эмас, қизимга тегишли бўлганини англадим.\nЎша оқшом картошка қовурмасини нонсиз едик. Мен ҳам ноилож қизимга ноннинг зарарлари, уруш пайтида картошка нон ўрнини босганини айтиб бердим. Ўша кечаси илк бор уйимиз наргисларга тўла бўлса-да, унинг ифорини туймадим. Ўша кеча ётоғимга, бетон деворлардан наргис ҳиди сизиб кирмади.\nШанба куни бўлгани боис, ишга бормагандим. Ҳаво қуёшли, шамолсиз бўлгани боис, елкамга жун камзулимни ташлаб, балкондан қизимнинг йўлига кўз тикиб ўтирардим. Наргиз сотувчи киши ҳамон ўша жойида, ўтган қайтганга умидқор қараб ўтирарди. Кўчанинг бошида, муюлишда қизимнинг синфдошлари билан бирга чиқиб келаётганини кўрдим. Бироз гаплашиб келишгач, синфдошларидан ажралди. Аммо, нариги томонга кета бошлаган синфдошлари орасидан узун бўйли, жингалаксоч, дид билан кийинган йигитча яна ортига қайтиб, қизимга етиб олди. Наргиз сотувчиси ёнида қизим негадир бир зум тўхтаб қолди. Кейин яна юришда давом этди. Йигитча шу ондан чўнтагидан пул чиқариб, сотучидан бир даста наргис сотиб олди. Кейин пиёдалар йўлагидан кесиб ўтаётган қизимга етиб олди. Йўлдан ўтишгач, улар кўздан йўқолишди. Ҳар қанча уринсам-да, уларни кўролмадим.\nУйга кирдим. Беихтиёр шахсий нарсаларим турган тортмадаги шоколад қутисини очдим, бир пайтлар шеър ёзиб юрган дафтарчам варақлари орасида турган, қуриб қолган гулбаргларни қўлимга олдим. Тахминан 5-10 дақиқадан сўнг эшик қўнғироғи жиринглади. Эшикни очишим билан уйимизни наргис ҳиди тутиб кетди. Назаримдан бу ифор кейинги 18 йиллик умрим оша сизиб келарди..


hidoyat.uz – “Мовароуннаҳр” нашриётининг сайти - ИСТИОЗА – “Аъузу биллаҳи минаш шайтонир рожим”\nИСТИОЗА – “Аъузу биллаҳи минаш шайтонир рожим”\nИстиоза луғатда “илтижо”, маъносидадир. Истилоҳда эса, Аллоҳ таолога илтижо қилиб, Ундан лаънатланган шайтоннинг ёмонлигидан асрашини сўраш, яъни “Аъузу биллаҳи минаш шайтонир рожим” (“Ё Аллоҳ, лаънатланган шайтондан мени асрагин!”) дейишдир.\nУламолар иттифоқига кўра Қуръони каримни ўқимоқчи бўлган киши истиозани айтиши керак. Қуръон тиловати олдидан истиозани айтиш вожиб ёки мандуб эканида ихтилоф бор. Жумҳур уламолар наздида Қуръони каримдан бир оят ёки бир сура ўқимоқчи бўлган киши истиозани айтиши мустаҳаб. Шунга кўра, агар унутиб ёки қасддан айтмаса, гуноҳкор бўлмайди. Вожиб деган уламолар наздида эса қасддан айтмаса, гуноҳкор бўлади.\nАллоҳ таоло айтади: “Қачон Қуръон ўқисангиз, албатта, қувғин этилган шайтон (васвасаси)дан Аллоҳ паноҳ беришини сўранг!” (Наҳл, 98). Чунки банда яхши ишга қўл урганида шайтон васваса қилишни бошлайди. “Шайтон май билан қимор (ёрдами)да ўрталарингизга адоват ва нафрат солишни ва сизларни Аллоҳнинг зикри ҳамда намоздан қайтаришни хоҳлайди” (Моида, 91). Қуръон тиловати Аллоҳ таолонинг зикридир. Банда Қуръон тиловатига киришганида шайтон ҳар томонидан келиб, уни адаштиришга ва эринчоқлик қилишга ундайди. Шайтон кечаю кундуз бандаларни тўғри йўлдан чалғитишга ҳаракат қилади. Шунинг учун ҳам шайтондан паноҳ тилаш керак.\nҚуръони карим қироатини бошлашда истиозани жаҳрий-овоз чиқариб ёки ичида – овоз чиқармай айтиш мумкин.\nОвоз чиқариб ўқимоқчи бўлган қори олдида бошқа тингловчилар ҳам бўлса, бу ҳолатда истиозани овоз чиқариб айтади.\nҚуръон ўқиш ёки ўрганиш учун тўпланганлар ўртасида қироатни бошлаган киши истиозани овоз чиқариб айтади. Қолганлар эса ичида айтади.\nИстиозани овоз чиқармай-ичида айтишнинг мандуб ўрни:\nҚироат қилувчи овоз чиқармай-ичида қироат қилганида.\nҚироат қилувчи овоз чиқариб ўқиса ва унинг ёнида эшитувчилар бўлмаса.\nҚуръон тиловати ёки таълими учун тўпланиб навбатма-навбат ўқилганда бошловчи истиозани овоз чиқариб айтади, қолганлар эса ичида айтади.\nҚироат қилаётганида аксириш ёки йўталиш ёки қироатга тааллуқли гап бўлиб қолса, истиозани қайта айтмайди. Агар қироатга тааллуқли бўлмаган гаплар ёки саломга алик олиш ёки қироат қилишдан эриниб тўхташ бўлса, бу ҳолатда қироатни қайта бошлашдан олдин истиозани айтади.\nФарз, нафл, жаҳрий-овоз чиқариб ёки сиррий-овоз чиқармай ўқиладиган намозларнинг барчасида, имомга ва ёлғиз намоз ўқиётган кишига истиозани овоз чиқармай-ичида айтиши суннат.


Ўтган йили сифатсиз цемент ишлаб чиқарган 2та маҳаллий корхона ва Тожикистондан ўрнатилган талабга номувофиқ цемент импорт қилган тадбиркорга нисбатан қонуний чора кўрилган.\n«Ўзстандарт» агентлиги ҳузуридаги департамент бошлиғи Зоиржон Омонов 2020 йилда тадбиркорлар томонидан ишлаб чиқарилган цемент маҳсулоти сифатини назорат қилиш бўйича бажарилган ишлар тўғрисида маълумот берди, дея хабар қилмоқда Kun.uz мухбири.\nҚайд этилишича, ўтган йили бир неча маҳаллий корхоналар ва хориждан импорт қилинаётган маҳсулотларда амалдаги сифат талабларига мос келмайдиган ҳолатлар аниқланган.\n«Ишлаб чиқариш ва импортни тартибга солиш бўйича 2020 йилда ҳукуматнинг 450–сонли қарори қабул қилинди. Ушбу қарор билан ишлаб чиқарилган, импорт қилинаётган ва бозорларда сотилаётган цемент маҳсулотларининг тизимли назоратини ўрганиб бориш белгиланган.\nБу борада биз Истеъмолчилар ҳуқуқларини ҳимоя қилиш агентлиги билан 2020 йил мобайнида зарур тадбирларни амалга оширдик.\nХусусан, 11та савдо нуқталарида 11 марта назорат хариди амалга оширилиб, маҳсулотлар тегишли лабораторияларга топширилди.\nНатижада маҳаллий корхоналардан 2 таси томонидан ишлаб чиқарилаётган цементнинг маркаси амалдаги талабларга номувофиқлиги аниқланди. Ушбу корхоналарга зудлик билан тегишли кўрсатмаларни бериб, зарурий чора-тадбирларни белгиладик.\nТакрорий синовларни яна қайтадан амалга оширдик. Сертификатлаш идораси томонидан параллел равишда навбатдан ташқари инспекция назорати ўтказилиб, ўша икки корхонадаги номувофиқликларни бартараф қилишга эришдик. Четдан импорт қилинаётган цемент маҳсулотлари бўйича 28 та намуналар олиниб лабораторияларга тақдим қилинди.\nХусусан, Тожикистондан кириб келаётган цемент маҳсулотининг амалдаги талабларга номувофиқлигини аниқладик. Импортёрга ўзимизнинг тавсияларимизни бердик. Унинг маҳсулотларини сертификатлаштириш 2 ярим ой муддатга тўхтатилиб,то лабораторияда маҳсулотнинг синов натижаси ижобий бўлганидан кейингина қайта йўлга қўйилди.\nЦемент маҳсулотларининг амалдаги стандартлар бўйича ишлаб чиқарилган кунидан бошлаб сақлаш муддати 45 кундан 60 кунгача. Яъни у қадоқланмаган цемент бўлса, 45 кундан кейин кимёвий хусусиятини йўқотиб маркаси тушади. Қадоқланган бўлса, 60 кун деб белгиланган. Биз ўрганган цемент маҳсулотлари ўша белгиланган муддатидан ўтганлиги маълум бўлган. Қурилиш инспекциясига маҳсулотни сотмаслик тўғрисида ёзма кўрсатма чиқарганмиз», – деди Зоиржон Омонов 24 феврал куни журналистлар билан мулоқотда.\nЎтган йилги цемент импортини соддалаштириш ҳамда ички бозорни сифатли цемент билан таъминлаш бўйича ҳукумат қарорида мамлакатга олиб кирилаётган цемент намунаси импорт қилувчи субъект томонидан ихтиёрий равишда сертификат берувчи идорага берилиши, унинг сотилиши эса, айни сертификат олинганидан сўнггина амалга оширилиши белгиланганди.\nМаълумот учун, Ўзбекистонда 2020 йилнинг 9 ойида 7,8 миллион тонна цемент ишлаб чиқарилган. Цемент ишлаб чиқариш корхоналари томонидан республика миқёсида ишлаб чиқарилган маҳсулотларнинг жами ҳажмида энг юқори улуш Тошкент, Навоий ва Фарғона вилоятлари ҳиссасига тўғри келган.\n15:24 / 14.09.2021\nБиржада пахта ёғи, цемент ва суюлтирилган газ нархи пасайди\n13:13 / 31.08.2021\nЦемент ишлаб чиқарувчилар учун фойда солиғи ставкаси пасайтириляпти\n11:17 / 21.08.2021\nЎзбекистонга цемент импорти ҳажми ошди


Иқтисодиёт » Страница 4 » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » Страница 4\n2019 йил натижаларидан кўнгил тўлдими? Бу борада 2020 йилги марралар қандай? Янги иш ўринлари яратиш бўйича истиқболли лойиҳалар нималардан иборат?Вилоят ҳокимининг иқтисодиёт ва тадбиркорлик масалалари бўйича биринчи ўринбосари Нодирбек Раджапов ўтказган матбуот анжуманида айни шу масала\nЧорвани оила баракаси, дейишади. Чиндан ҳам, ҳовлисида битта соғин сигири бор хонадоннинг дастурхони файзли, қўшимча даромади бўлади. Юртимизда чорвачиликни ривожлантириш, тадбиркорликни йўлга қўйиш устувор вазифалардан саналади. Мақсад аҳолининг арзон, сифатли гўшт ва сут маҳсулотларига\nЎтган чоршанба куни вилоят ҳокимининг ўринбосари Ботир Тўхтамишев Арнасой туманида сайёр қабул ўтказди.\nДавлатимиз томонидан тадбиркорлар фаолияти қўллаб-қувватланаётганлиги, соҳага бўлган энг юқори даражадаги эътибор, имтиёз ва преференцияларнинг янада кенгайтирилаётганлиги кичик бизнеснинг жадал ривожланишига ижобий таъсир кўрсатаётир. Хусусий мулкнинг ишончли ҳимоясини таъминлаш бўйича амалга\nЎзбекистон Республикасининг 2019 йил 7 ноябрдаги "Кўп квартирали уйларни бошқариш тўғрисида"ги Қонуни нормаларини апробация қилиш юзасидан Жиззах шаҳрида ҳуқуқий эксперимент ўтказилмоқда.\nЭНДИ ФАҚАТ АВТОБУСДА ЮРАМАН...\nХалқимиз тилида "Йўл азоби, гўр азоби" деган гап бор. Бу нақл тагида оддий ҳақиқат ётади. Ҳар куни эрталабки нонуштадан сўнг кимдир ишга, ўқишга, яна кимдир бозор-ўчарга кундалик юмушлар билан отланади. Манзилга тезроқ етиш, ишимизни эртароқ битириш мақсадида хоҳлаймизми йўқми, албатта, жамоат\n2019-2020 йилларда вилоятимизда умумий қиймати 23,1 трлн.сўмлик 864 та инвестиция лойиҳалари ишга туширилиши белгиланган. Унинг 3,6 трлн.сўмлигини тижорат банклари кредити, 1,8 млрд. долларини хорижий инвестиция ташкил этади. Амалга ошириладиган лойиҳалар натижасида 28 839 та янги иш ўринлари\nЎРМОНЛАР ОНА ЗАМИННИНГ ДАРМОНИ ҲИСОБЛАНАДИ 0\n«САМИМИЙ СУҲБАТИНГИЗ УЧУН РАҲМАТ» —дейишди нуронийлар вилоят ҳокими Эргаш САЛИЕВ билан бўлган учрашувда 0\nЭПКИНЛАРИДАН ЯШАРАЁТГАН - ДАШТОБОД 0\nЮРАККА САНЧИЛГАН СЎЗ ВА ПИЧОҚ! 0\nКОСТЮМ КИЙМАЙ МЕН ЎЛАЙ... 0\nЖИЗЗАХ ВИЛОЯТИНИ ИЖТИМОИЙ–ИҚТИСОДИЙ РИВОЖЛАНТИРИШГА ҚАРАТИЛГАН ИШЛАРНИ КОМПЛЕКС ЎРГАНИШ ЯКУНЛАРИ БЎЙИЧА СЕССИЯ ЎТКАЗИЛДИ 0


Ошқозон қоп эмас — Фарғона шифокори\n«Икки кишилик овқат уч кишига етади, уч кишилик овқат тўрт кишига етади» дейилади халқ ҳикматларида\nОвқатланиш ҳаёт лаззати. Улуғ зот — инсон учун кўплаб ноз-неъматлар борки, буларни ҳаёт учун, тириклик учун она табиатнинг ҳиммат-саховати билан қодир Эгам яратиб қўйган. Овқатланишда ҳам бир киши ўз аъзои тани, эҳтиёжига қараб, меъёрида сифатли таом ейиши керак. Қадимий китобларда: «Ошқозон касалликлар уйидир, парҳезли овқатланиш бирча даволар асосидир», дейилади.\nТаом меъдадан ҳазм бўлар экан, унга зўр бермаслик, меъёридан ортиқ овқат билан уни тўлдириб, иш фаолиятини бузмаслик керак. Зеро, одам фақат овқат ейиш учун яшамайди.\nЛуқмони ҳаким ўз ўғлига насиҳат тариқасида қуйидагиларни буюрди:\n— Кам гапириш, кам ухлаш ва кам ейишни ўзингга одат қилки, бундан саломатлигинг доимо барқарор бўлади. Ақлли кишилар ҳакимлар айтган сўздан чиқмасликлари керак. Бинобарин, ойда икки марта қайт қилиш, ҳафтада уч марта ҳаммомга бориш, бошу танани ширин иссиқ сув билан ювиш, икки кунда уч марта таом ейиш, бунда ҳар ўн олти соатда бир марта овқатланилади, бу Жолинус (Гален) ҳакимнинг кўрсатмасидир.\nБаҳор фаслида қуруқ-совуқ мижозли овқат ва шарбат, ёз фаслида ҳўл-совуқ овқат ва шарбат, кузда ҳўл-совуқ овқат ва шарбат тановул қилинади. Қишда эса қуруқ-совуқ овқат ва шарбатга майл қилмоқ лозим. Шундай қилинса, кишининг саломатлигида нуқсон бўлмайди. Ўзга бир ҳикмат шундайки, кимки бир нарсага одат қилган бўлса, бирданига ўша одатни ташламаслиги керак, иложи борича киши ўзини фақат бир хил овқат ейишга ўргатмаслиги лозим, токи, ўша ейдиган овқати тасодифан йўқ бўлиб қолса, ожиз қолмасин ва ранжиш бўлмасин.\nМеъда саломатлигини сақлаш иссиқ, совуқ, қуруқ ва ҳўлликда мўътадил бўлган овқатларни истеъмол қилишга боғлиқ. Овқат орасида сув ичмаслик лозим. Иссиқ ва совуқ ҳавода шу ҳавога мос мўътадил овқатларни ихтиёр қилиш керак. Иштаҳа келгандагина овқат ейиш керак. Меъда бузилиб бўкиш ҳосил бўлмаслиги учун овқат еяётган пайтда ҳали ейишга яна озгина иштиёқ қолганда ейишни тўхтатиш керак.\nБир кимса дунёдан ўтган экан, қайта тирилибди. Нега ўлдинг, деб сўрашганида, овқат еб ўлдим, деб жавоб берибди. Буюк аллома Абу Али ибн Сино дейди:\nАгар таом чексиз лазиз бўлса ҳам,\nКўп емагин, келтиради дарду ғам.\nАлишер Навоийнинг ҳикмати:\nСиҳат тиласанг, кўп ема,\nИззат тиласанг, кўп дема.\nКўп овқат еб, ранжу алам тортиш ҳақида шундай бир ҳикоят бор:\nКисронинг бир ўғли бор эди. У жуда кўп овқат ер ва ҳамиша хаста эди. Ҳеч ким унинг касаллик сабабини била олмади. Шунда бир табибни олиб келишди. Табиб йигитнинг томирига қўл қўйиб, кўп ейиши туфайли овқат ҳазм бўлмаётгани, ҳиқичоқ ва кекириш касаллигига мубтало бўлганини билди ва уни даволади.\nКисро табибдан сўради:\n—Унга нима бердинг?\n—Очлик! — деб жавоб берди табиб. Озгина овқатга қаноат қилиб юрган киши кам хасталанади.\nБир табиб бир куни бир ажиб ҳикмат,\nЭл учун айтганмиш қилиб марҳамат:\n— Егин, ичгин доим кўнгил тортгунча,\nНафақат бўғзингдан тошиб ортгунча.\nОвқатни меъёрида ейиш борасида ҳакимлар айтадилар:\n— Кимнинг ейиши оз бўлса, тана соғ бўлади… Овқатни кўп еган кишининг дил кўзи бекилади, тан мулки эса хароб бўлади.\n— Кимки кўп ейишдан сақланса, кўп дори ичишдан озод бўлади.\n— Икки нарса кишининг қалбини қорайтиради: кўп ейиш ва кўп гапириш.\n— Овқат ейишнинг меъёри ва чегараси бор. Ошқозон қоп эмас, унга тиқаверма. Бўкиб емоқ — соғлиқни тўкиб емоқ.\n(Ҳаким Абдулмажид Саноий).\nХулоса шуки, нафс-истак хоҳи-шига алданиб, ошқозонга зарар, аъзои танага заҳар бўладиган тарзда кўп тановул қилмаслигимиз керак.\n← Миш-мишларга, асосланмаган хабарларга ишонманг!\nБугун Халқаро анестезия куни →\n03.04.2018 fsh.uz 1 569\n01.03.2019 fsh.uz 799\n04.12.2018 fsh.uz 843


36904 Ўқиш режими + -\nИнсон суҳбатдошига унинг фикри ёки иймонининг кучлилигига қараб баҳо беради. Уламолар динсизнинг назарида “бўлмаса, яхши эди” туридаги инсон бўлса, мусулмонлар учун “борлигимиз уларнинг борлигига боғлиқ” даражасидаги қийматга эгадир. Нарса ва ҳодисанинг қиймати ҳам айни нуқтаи назарга боғлиқдир. Кимдир ажойиб машинани ҳаётда эга бўладиган энг қиммат нарсаси деб билса, кимдир йўл тирбандлиги вақтида улардан безор бўлади. Оила қураётганда, кимдир зоҳирига, кимдир ботинига, кимдир қадди-қоматига, яна кимдир насб-насабига қарайди. Ким учундир ахлоқи, бошқа биров учун эса мол-дунёси муҳим. Инсон ўз ҳаётини ўз қўллари билан қуради. Ҳамма энг яхшисига эга бўлишга интилади. Aммо кимдир саодатга, кимдир фалокатга йўлиқади.\nКуёвнинг бойи яхшими ёки диндорими?\nМусулмон одам ўзи оила қураётганда ҳам, фарзандини уйлаётганда ҳам, номзоднинг зоҳирига ва ботинига эътибор беради. Эркагу аёл ўзига “юк бўладиган” инсонни эмас, турмушнинг “юкини кўтарадиган” инсонни қидиради. Бири ҳаётнинг ташқи, бошқаси эса ички юкини кўтаради. Бир-бирларининг фақат афзалликларидан эмас, камчиликларидан ҳам ҳузур оладилар. Эркак киши аёлга мос, аёл ҳам эркакка мувофиқ бўлади. Ҳаёт машаққатларини елкама-елка енгиб ўтадилар, биргаликда кулиб, бирликда йиғлайдилар. Бир бинонинг деворлари каби қорга ҳам, ёмғирга ҳам, иссиқ-совуққа ҳам бирдек бардош берадилар. Бир-бирларининг кўнглини, дардини англаб оладилар. Бирон нарсанинг эвазига эмас, беғараз меҳр қўядилар.\nЎзбошимчалик қилиб турмушга чиққан қиз “Валийсиз никоҳ бўлмайди” ҳадисига қарши чиққан бўлади. Бундай қаршилик оиладаги баракани кўтаради. Aгар оила қурилмасдан аввал, унинг бузилишига ишора бўлса, содир бўлиш эҳтимоли бор зарарнинг олдини олиш мақсадида никоҳни рад этиб битирган маъқул. Қизни отанинг ўзи турмушга берса, куёвнинг мол-дунёси ва мансабидан кўпроқ ахлоқи ва тақвосига қарайди. Чунки Aллоҳдан қўрққан куёв аёлига зулм қилолмайди. Aёлининг уст-бошида, ибодатида, еган луқмасида ҳаётининг қуйи поғонасига қўймайди. Уни Aллоҳдан ўзига юборилган омонат сифатида қабул қилади. Ҳеч бир ҳаққини поймол қилмайди, эътиборсиз қолдирмайди. Шу сабабли Расулуллоҳ соллаллоҳу алайҳи васаллам юксак ахлоқ соҳиби бўлган йигит-қизларни никоҳлаб қўйишга амр қилганлар. Зеро, адолатли жамиятнинг қурилиши фақат тақволи оилаларнинг кўпайиши билан вужудга келиши мумкин. Набий соллаллоҳу алайҳи васаллам: «Қачон сизга ўзингиз динидан ва хулқидан рози бўлган киши келса, унга (сўраганини) никоҳлаб беринг. Агар шундай қилмасангиз, ер юзида фитна ва фасод бўлур», дедилар. «Эй Аллоҳнинг Расули, агар унда... бўлса ҳам-а?» дейишди. У зот: «Қачон сизга ўзингиз динидан ва хулқидан рози бўлган киши келса, унга (сўраганини) никоҳлаб беринг», деб уч марта айтдилар. (Термизий ривоят қилган).\nРасулуллоҳ соллаллоҳу алайҳи васаллам куёвнинг диндор бўлишига эътибор берганлар. Саҳобия қизлар ҳам оила қураётганда, диндор турмуш ўртоқ танлашган. Расулуллоҳ соллаллоҳу алайҳи васаллам озод этилган қул Билол Ҳабашийнинг ансорийлардан бирининг қизига талабгор бўлганида рад этилганини эшитганларида, Билол розияллоҳу анҳуга шундай амр қилдилар: “Бор ва уларга “Расулуллоҳ соллаллоҳу алайҳи васаллам бизни турмуш қуришимизни амр қилдилар” деб айт”. Бани Баёдадан қиз сўраган Aбу Тайба ҳам шунга ўхшаш сабаблар билан рад этилгач, Расулуллоҳ соллаллоҳу алайҳи васаллам: “Aбу Тайбани уйлантиринг! Aгар шундай қилмасангиз, ер юзида катта фитна-фасод бўлади”, деб марҳамат қилганлар.\nРасулуллоҳ соллаллоҳу алайҳи васаллам пайғамбар қилиб юборилганларида, инсонлар орасида минг йиллик разолат девори бор эди. Золим зулм қилишини, мазлум бу зулмга рози бўлишни қадардан деб ишонар эди. Насл-насабли билан қул орасида инсон билан ҳайвон орасидаги фарқдан кўра каттароқ фарқ бор эди. Расулуллоҳ соллаллоҳу алайҳи васаллам инсонларни ажратган, четлатган, ягона мезонга айланган бу каби разолатларнинг барчаси билан курашиб янгича дунё барпо қилдилар. Мазкур жоҳилият сарқитини амалий тарзда йўқ қилдилар. Қурайшлик қизни озод қилинган қул билан никоҳладилар. Қул дастурхон атрофига чақирилмаган бир жамиятда бирданига ҳур жуфтлар пайдо бўлди. Лекин бу инқилоб жуда узоқ вақт талаб қилди. Алал оқибат, саҳобаларнинг Ислом умматига айланиши эт билан тирноқдек мустаҳкам бўлди.\nИслом тенгҳуқуқлиликни қабул қилиш билан бирга, фақир бўлиш каби хусусиятлар оила қуришда рад қилишга сабаб деб қаралмаслигини тайинлади.\nИслом камбағаллик ёки насл-насаблилик туфайли оила қуриш таклифи рад қилинган эркакларга тасалли берди. Жулайбиб каби мол-дунё жиҳатидан ҳам, ҳусн жиҳатидан ҳам камбағал бўлганларнинг йўли очилди. Инсонлардан ҳам, қўлини сўраб борган қизлардан ҳам рағбат кўрмаган Жулайбиб шу сабабли уйлана олмади. Расулуллоҳ соллаллоҳу алайҳи васаллам уни уйлантириб инсонларнинг дунёқараши ўзгаришига амалий тарзда сабабчи бўлдилар.\nЖулайбиб ансорлардан бўлиб, кичик жуссали, уй-жой ва мол-мулки йўқ камбағал бир киши эди. Пайғамбар соллаллоҳу алайҳи васалламнинг саҳобаларидан биронтасида турмушга чиқадиган аёл бўлса, бу ҳақда Расулуллоҳ соллаллоҳу алайҳи васалламга билдириб, у зотнинг унга ҳожати бор ёки йўқлигини билмасдан олдин турмушга бермас эди.\nХотини: «Шўрим қурсин, Жулайбибгами? Асло, Жулайбибга бўлса, асло! Аллоҳга қасамки, Жулайбибга бермаймиз», деди.\nҚизнинг отаси Набий соллаллоҳу алайҳи васалламга бориб, бу гапни айтиш учун ўрнидан турганида, қиз чодирида онасига: «Менга ким совчи қўйибди?» деди.\nУ зот: «Мен эса Жулайбибни қидиряпман. Уни ўликлар орасидан қараб кўринг», дедилар. Улар етти кишини ўлдирган, сўнг ўзи ҳам уларнинг ёнида жонсиз ҳолатда ётган Жулайбибни топишди.\nРасулуллоҳ соллаллоҳу алайҳи васалламнинг оила қуриш ахлоқ ва диндорлик меъёрларига мувофиқ бўлмаса, ер юзида катта фитна бўлиши қабилидаги огоҳлантиришларига саҳобалар катта эътибор билан амал қилишди. Бугунги кунда ота-оналар амал қилишда қийналаётган бу масалани мусулмонлар бутун вужудлари билан қабул қилишлари қийин бўлмади. Шу тарзда ҳам ёшларнинг камбағаллик туфайли бўйдоқ бўлиб юриб, фаҳшга кетиб қолмаслиги ҳамда қизларнинг ахлоқ ва маънавиятдан йўқсил эркаклар билан оила қуришларининг олди олинди. Бадавлат эркак билан оила қуришни кутган, тополмагач, ўтириб қолган қизлар, Ислом ҳаётга татбиқ қилинаётган ерларда деярли бўлмасди.\n19:01 / 22 январь 633\n20:00 / 03.08.2020 1257\n21:00 / 08.06.2020 2361\n21:45 / 03 февраль 619


Умумреспублика тестлари энди ўзбек тилида ўтмайди | ҚИРҒИЗИСТОН ЯНГИЛИКЛАРИ\nУмумреспублика тестлари энди ўзбек тилида ўтмайди\nҚирғизистон олийгоҳларига ўқишга киришга асосий шарт ҳисобланувчи Умумреспублика тестлари ўзбек тилисиз қолди — бундай қарорни ҳукумат қабул қилди.\nҚирғизистон ҳукумати тестларни мамлакатда расмий ва давлат тили — рус ва қирғиз тилларида ўтишига қарор қилди.\nМазкур қарор қабул бўлишидан аввал қирғизистонлик ўқувчилар тестларни ўзбек тилида ва етарли сондаги хоҳловчилар йиғилса, бошқа тилда ҳам топшириш имкониятига эга эди.\nЎзбек тилининг Умумреспублика тестларидан олиб ташланганини Маориф министрлиги ҳам тасдиқлади — бу ҳақда Kloop.kg билан суҳбатда вазирликнинг таълимни бошқариш бўлими бошчиси Абдиманап Жолдошев билдирди.\nБироқ у ҳукумат қарори юзасидан изоҳ беролмаслигини билдириб, суҳбатни давом этдиришдан бош тортди.\n«Бу юзасидан шарҳ бериши мумкин бўлган шахс мазкур қарорни жорий қилиш мақсадида командировкага кетди. У душанба куни қайтади», — деди Жолдошев.\nЎзбек тилида ўқитилувчи мактаблар\nУмум республика тестларини ўтказувчи Маориф ва таълим усуллари маркази бошчиси Инна Валькова ҳукумат қарори ҳақидаги хабарга эга эмаслигини билдирди.\nБироқ у тестлардан ўзбек тилини олиб ташлашни нотўғри эканини айтади. Вальковага кўра, Қирғизистонда ўзбек тилида ўқитилувчи мактабларнинг борлиги тестларнинг ўзбек тилида ҳам ўтишига эҳтиёж туғдиради.\n«Ҳозирча ўзбек мактаблари бор экан, ўзбек тилида ҳам тест топширилса яхши бўларди, чунки тест орқали ўқувчининг билими синалади. Улар давлат ҳужжатини тўлдираётгани йўқ, шунчаки ўзбек тилида ўз қобилиятини янада яхшироқ кўрсата олади», — ҳисоблайди Валькова.\nВалькова фикрича, тестнинг ўзбекча версиясини йўқ қилинишига ўтган йили унда 1,5 мингга яқин одамнинг иштирок этгани сабаб бўлган бўлиши мумкин.\nМарказ бошчиси қарорнинг сентябр ойида чиққанини яхши бўлганини айтади — ўқувчилар жорий йилдаги тестларни фақат рус ёки қирғиз тилида топширишга йил бошидан тайёрлана бошлайди.\nЎзбекча тестлар атрофидаги тортишувлар\nТестларнинг Қирғизистонда жорий қилинган йилидан бошлаб у уч тилда — қирғиз, рус ва ўзбек тилларида ўтказилиб келган.\nБироқ сўнги йилларда тестнинг ўзбекча версияси жамиятдаги тортишувларга сабаб бўлиб келади.\n2012 йилнинг аввалида бир неча ёшлар ташкилоти Бишкекдаги парламент биноси олдида тестлардан ўзбек тилини олиб ташлаш талаби билан норозилик акциясини ўтказганди.\nЎз ўрнида, Қирғизистондаги ҳуқуқни ҳимоя қилиш ташкилотлари тестларнинг ўзбек тилидаги версиясини тақиқлаш ўзбек тилида таълим олаётган ўқувчилар ҳуқуқларини бузишини билдириб чиққанди.\nМаориф министрлиги маълумотларига кўра, Қирғизистонда жами юзга яқин ўзбек тилида таълим юритилувчи мактаблар бор.\nБироқ бу сон ҳар йил сайин қисқариб боряпти, чунки ўзбек тилли мактаблар қирғиз ва ўзбек тилида таълим берилувчи ўқитув тартибига ўтиб бормоқда.\nАввалги мақолаҚирғизистон чегарачилари ўзбекистонлик аёлни яралади\nНавбатдаги мақолаБишкек: Гранатанинг портлаши икки киши ўлимига сабаб бўлди


Ҳуқуқимизни талаб қилишдан уялмайлик\n13 Фев 2019 1558\nҚўқон шаҳрида яшовчи фуқаро Надежда Зябова шаҳардаги Янги бозор ҳудудидан «Артел» русумли, жами товарлар суммаси 6 750 000 сўмлик бир неча маиший техника буюмлари (телевизор, совутгич, кир ювиш машинаси)ни сотиб олади. Харидор маиший техникаларни олиш жараёнида уларни электр тармоғига улаб, ишлатиб кўрсатишни сўрайди. Бироқ сотувчи товарларни талаб даражасида ишлашини қайта-қайта таъкидлаб, уларни ишлатиб кўрсатишни истамайди.\nИстеъмолчи сотувчининг сўзларига ишонади ва товарларни уйига олиб кетади. Лекин манзилига етгач, электр тармоғига уланган телевизорнинг экрани яроқсиз ҳолатда эканлиги маълум бўлади. Истеъмолчи ушбу ҳолат бўйича бозор маъмурияти билан учрашиб, ҳудудларида фаолият кўрсатаётган сотувчи томонидан унга нуқсонли товар сотилганлигини билдиради. Сотувчи эса товарнинг нуқсонли эканлигини тан олишни хоҳламайди.\nШундан сўнг, Н.Зябова шаҳар Истеьмолчилар ҳуқуқларини ҳимоя қилиш жамиятига мурожаат қилади. Унинг мурожаати мутахассислар томонидан ўрганилиб, сотувчига Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги қонуни тегишли моддалари бўйича тушунтирилгандан сўнг нуқсонли телевизор мақбул сифатлисига алмаштириб берилади.\nЎзбекистон Республикасининг "Истеъмолчиларнинг ҳуқуқларини ҳимоя қилиш тўғрисида"ги қонуни 8-моддаси бешинчи қисмига асосан, истеъмолчи сотиб олинган товар (иш, хизмат) сифатини, бутлигини, вазни ва нархини текшириш ҳуқуқига эга, сотувчи (ишлаб чиқарувчи, ижрочи) эса назорат-ўлчов асбобларини, нархга доир ҳужжатларни тақдим этиши, товарни ишлатиб кўрсатиши, ундан хавфсиз ва тўғри фойдаланишни ўргатиши, зарурат бўлса, товарни экспертизага юбориши шарт. Агар юқоридаги ҳолатда истеъмолчи ўзининг қонуний ҳуқуқларидан келиб чиқиб, олди-сотдини амалга ошириш жараёнида телевизорни электр тармоғига уланиши ва лозим даражада ишлашини текшириб олишини талаб қилиб туриб олганда, албатта, кейинги оворагарчиликларни олди олинган бўлар эди.


Жорий йил 23 июль куни давлат раҳбари бошчилигида аҳоли мурожаатлари билан ишлаш тизимини мутлақо янгича ташкил қилиш чора-тадбирлари тўғрисида ўтказилган кенгайтирилган видеоселектор йиғилишида белгилаб берилган вазифалар ижросини таъминлаш мақсадида, республиканинг барча ҳудудларида маҳаллий мутасаддилар учун махсус ўқув семинарлар ташкил этилмоқда.\nСеминарларда марказий студиялардан вилоят ҳокимлари, уларнинг тегишли ўринбосарлари, вилоят бошқарма ва ташкилотлари раҳбарлари ҳамда аҳоли мурожаатлари билан ишлаш бўйича масъул ходимлар иштирок этишяпти. Жойлардаги студиялардан эса шаҳар ва туманлар ҳокимлари ва уларнинг биринчи ўринбосарлари тумандаги сектор раҳбарлари ва ташкилот бошлиқлари қатнашяпти.\nШу билан бирга, жойларда аҳоли мурожаатлари билан ишлаш тизимини янгича ташкил этиш бўйича ҳокимликлар қошида “Тезкор штаб”лар тузиляпти. “Тезкор штаб” раҳбари вилоят ҳокими бўлиб, штаб фаолиятига умумий раҳбарлик қилади, давлат раҳбари томонидан белгилаб берилган вазифалар ҳамда юқори ташкилотлар томонидан юборилган топшириқ ва тавсиялар ижросини таъминлайди. Сайёр ва шахсий қабуллар ўтказади.\n“Тезкор штаб” гуруҳи маълумотларни электрон базага киритади, корхоналар томонидан қайта ўрганилган мурожаатлар тўғрисидаги далолатномалар ва фуқароларнинг тушунтириш ҳамда миннатдорчилик хатлари бўйича кунлик маълумотларни йиғади. Натижада, ушбу кўрсаткичлар ҳаққонийлигини Халқ қабулхоналари мудир ва мутахассислари ўрганган ҳолда ҳужжатлар йиғиб борилади.


Яшил майдон сабоқлари: БИЗГА НИМА ЕТИШМАЙДИ? - Ishonch.uz\nБош саҳифа Жамият Яшил майдон сабоқлари: БИЗГА НИМА ЕТИШМАЙДИ?\nЯшил майдон сабоқлари: БИЗГА НИМА ЕТИШМАЙДИ?\nБугунга келиб футбол Ватан шарафи, эл-юрт шаъни учун курашнинг энг ёрқин ва афзал кўринишларидан бирига айланди. Айни кезларда кўҳна қитъа яшил майдонларида ўтаётган «Евро – 2020» баҳслари, назаримизда, худди шу ўзига хос жиҳатларни бор бўйича намоён этмоқда.\nБунга мисол тариқасида ўн олтинчи бор ўтказилаётган Европа чемпионатининг дастлабки кунларидаги баҳслардан бирини, аниқроғи, Финляндия ва Дания учрашувини эсга олайлик. Унинг 42-дақиқасида ногаҳон рўй берган нохуш ҳодиса ўша лаҳзаларда миллионлаб томошабинлар қалбини ларзага солди. Даниялик футболчилар етакчиси Кристиан Эриксен ҳушидан кетиб йиқилгани, ҳаёти хавф остида қолгани футбол оламидаги яна бир қатор жиҳатларни ҳам очиб берди. Шифокорлар кенг жамоатчилик кўз ўнгида футболчининг ҳаётини сақлаб қолиш учун зўр бериб курашгани бир тараф, бу жараён ёзиб олинмаслиги учун афтодаҳол етакчи атрофини ҳалқа шаклида ўраб олган жамоадошларининг бирдамлиги бир тараф бўлди. Инсон ҳаёти қил устида турган ўша қалтис дамларда Кристиан учун рақиб жамоа футболчиларию мухлислари ҳам Яратганга илтижо қилганлари рост. Қолаверса, Дания терма жамоаси сардори Симон Кьер ўз вақтида Эриксенга биринчи тиббий ёрдам кўрсатгани, шериклари ва Кристианнинг рафиқасига далда бергани ҳеч кимни бефарқ қолдирмади. Буни ҳақиқий якдиллик, ҳақиқий матонат деса бўлади!\nФутболнинг ҳақиқий мухлислари ва мутахассислари яхши билишадики, клуб таркибида ўйнаш билан терма жамоа сафида тўп суриш бир-биридан жиддий фарқ қилади. Ҳатто ўртамиёна ўйинчи ҳам миллий терма жамоа либосини кийганида, агар юрагида ўти бўлса, чинакам жангчига айланади. Бундай вазиятда у билан курашиш ҳар қандай рақиб учун осон кечмайди.\nИрода, матонатнинг бундай намуналарига Хорватия ва Швейцария терма жамоалари иштирокидаги баҳсларда ҳам гувоҳ бўлдик. Хорватлар Испания билан учрашувда икки тўп фарқи билан орқада бораётиб, сўнгги беш дақиқа ичида ҳисобни тенглаштирдилар. Алқисса, гарчи мағлуб бўлган эсалар-да, чемпионатни бошларини тик тутган ҳолда тарк этдилар.\nАйнан шу куни бошқа бир баҳсда сенсация юз берди. Амалдаги жаҳон чемпиони Франция қўшнилари тўсиғидан ўтолмади. Швейцарияликлар худди хорватлар сингари икки тўп фарқини йўққа чиқариб, ғалабага эришдилар. Таркиби «юлдуз» футболчилардан иборат Франциядан кўра ўрта даражадаги Швейцария терма жамоаси аъзоларидаги ғайрат, курашчанлик ва ирода устун чиқди.\nЕвропа спорт майдонларидаги баҳслар ҳали давом этади. Биз яна қизғин курашларнинг, инсонпарварлик, юртпарварлик руҳи билан тўйинган ҳақиқий олишувларнинг гувоҳи бўламиз. Ўз навбатида, беихтиёр хаёлга толамиз. Чунки юқоридаги ижобий фикрларни мундиалга чиқиш йўлидаги етти уринишнинг бирортасида ҳам ҳали муваффақият қозона олмаган биз учун азиз бўлган терма жамоага нисбатан айтишга истиҳола қиласан киши.\nНима ҳам дердик, турли коррупцион ҳолатлар, таниш-билишчилик, терма жамоа либосини кийишга нолойиқ кишиларнинг муҳим баҳсларга жалб қилиниши, болалар футболидаги оқсаш ва бошқа кўплаб сабаблар бутун бошли мамлакат футболига болта ураётгани аччиқ ҳақиқат. Албатта, кўпчиликка маълум бу сабаблар алоҳида таҳлилни талаб этади.\nБиз эса оддий бир ҳақиқатни эслатмоқчимиз: юқорида тилга олинган муаммолар ва хато-камчиликлар бартараф қилинмас экан, мухлисларнинг кўнгли бундан кейин ҳам футболдан совийверади.\nАввалги саҳифаССВ: Эмлаш ишлари бошлангандан бери юртимизда жами 4,5 миллион дозага яқин вакцина қўлланилди\nКейинги мақолаОзарбайжон ва Ўзбекистон: илм-фан ва таълим ҳамкорлиги ўз тарихига эга


Данияда саратонга қарши янги услуб муваффақиятли синовдан ўтди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/Данияда саратонга қарши янги услуб муваффақиятли синовдан ўтди\nДанияда саратонга қарши янги услуб муваффақиятли синовдан ўтди\nДанияда ишлаб чиқилган саратонга қарши янги терапия сичқонларда ўтказилган синовлар давомида самарали эканлигини кўрсатди. Бу ҳақда «ТАСС» хабар бермоқда.\nОлимлар мазкур услуб ёрдамида кимёвий терапияга барқарор бўлган қовуқ шишлари авж олишини тўхтатишга муваффақ бўлди.\n«Олинган натижалар кенг истиқболларни очиб беради. Мазкур услуб кимёвий препаратлар билан даволаш самарали бўлмаган саратон хасталигига чалинган беморларга ёрдам бериши мумкин», — таъкидлади тадқиқот ҳаммуалифларидан бири Мадс Даугорд.\nСинов давомида даволанган сичқонларнинг 80 фоизи тадқиқот тугаши вақтида омон қолди. Айни пайтда одатий услубларда муолажа қилинган кемирувчиларнинг барчаси ўлган.\nЯнги услубга даниялик олимларнинг 2015 йилдаги кашфиёти асос бўлиб хизмат қилди. Улар ўсимталарга қарши курашда фойдаланиладиган токсинларни саратон тўқималарига етказишнинг ўта самарали воситасини топишга муваффақ бўлди. Улар томонидан ажратилган оқсил саратон ўсимталарининг 90 фоиздан ортиғига ёпишишга қодир, соғлом тўқималарни эса четлаб ўтади.


22.04.2018 17:15 0 2077\nФото:«Hurriyet Daily News»\nАҚШ Сенатининг 66 нафар аъзоси Туркия президенти Ражаб Тоййиб Эрдўғонга мактуб ёзиб, террорчилик ташкилотлари ФЕТО (Фатҳулла Гулан) ва ПКК(Курд ишчи партияси)га алоқадорликда гумон қилиниб ҳибсга олинган Андрей Брунсоннинг озодликка чиқарилишини талаб қилган. Бу ҳақда «Hurriyet» хабар бермоқда.\nБрунсон билан бир штат – шимолий каролиналик республикачи сенатор Том Тиллис ва демократ Жинни Шаҳин ёзган мактубда АҚШ ва Туркия қонун чиқарувчилари орасида ҳамкорликнинг қўллаб-қувватланаётгани таъкидланган.\nМактубда Туркиядаги ҳукмрон Адолат ва тараққиёт партияси давлат тўнтаришида иштирок этган фуқароларга қонунга зид ҳолатда иш олиб борилаётганини айтган.\nМактубни 66 нафар сенатор қўллаб-қувватлаган.\nАҚШ Эрдўғон Сенатор


20 апрел 2021, Тошкент вақти: 21:24\nАсқаров суд жараёни пайтида..\nЧуй вилоят судининг бугунги мажлисида 2010 йилдаги Ўш қирғини пайтида Бозорқўрғон туманида содир этилган тартибсизликларда иштирок этганликда айбланиб ҳуқуқ фаоли Азимжон Асқаров билан бирга судланган 6 одам кўрсатма берди.\nУлардан бири Муҳаммадзокир Қўчқоров милиция ходимлари томонидан қийноқларга солингани ортидан Азимжон Асқаровга қарши кўрсатма беришга мажбур бўлганини айтди.\n-Мени ялонғоч қилиб калтаклашди. Шундан сўнг улар менга қўйган айбловларни тан олишга мажбур бўлдим, -деди Муҳаммадзокир Қўчқоров.\nЎш воқеаларида айбланиб 9 йилга қамалган Минура Мамадалиева эса ўзига нисбатан қўлланилган ноинсоний муносабат ҳақида батафсил гапириб берди:\n-Тергов пайтида мен Асқаровни воқеа жойида кўрмаганимни айтганман. Мени 26 июнь куни қамоққа олиб, Бозорқўрғон милициясига олиб келишди. У ерда менга ноинсоний муносабатда бўлишди. Олдимда 6 ёшли болам бор эди. Мелиса ходимлари мени ялонғоч қилиб ечинтиришиб, ўғлимга кийимларимни тахлаб қўйишни буйришди. Кейин эрим келиб боламни олиб кетди. Кейин Мергентаев Рисбек теган опер келиб мени дубинка билан калтаклади. Мени қийноқларга солишиб, тартибсизликларда иштирок этганман, деган қоғозга қўл қўйдиришди. Прокуратурада эса, “Қочишга уринган пайтида отиб ташланди”, деб ҳужжат қиламиз, деб қўрқитишди. Ўша пайтдаги прокурор ўринбосари Жамила Туражанова милиция ходимларини аёл кишини калтаклагани учун уялтиргандек бўлди ва менга 14 кишининг исми ёзилган рўйхатни кўрсатди. Туражанова “Агар шуларга қарши кўрсатма берсанг, гувоҳ қаторида қоласан”, деб шарт қўйди. Кейин мен гувоҳ сифатида қолишим учун 5 минг доллар пул сўради. Бундай пул менда йўқ эди. Шунинг учун мени айбдор қаторида ҳужжатлаштиришди. Мен кўрсатма бермасам, 17 ёшли ўғлимни қамашларини айтишди. Мен бунга йўл қўя олмас эдим, шунинг учун қамоққа мен рози бўлдим, - деди Минура Мамадалиева.\nСуд жараёнида Дилшод Рўзибоев, Элмурод Расулов ва бошқа гувоҳлар ҳам тартибсизликлар пайтида ва милиция ходими Миктибек Сулайманов ўлдирилган пайтда воқеа жойида Асқаров бўлмагани ҳақида кўрсатамаларни бердилар.\nБундан олдинги суд жараёнларида асосан жабрланувчи ва қораловчи томон гувоҳлари кўрсатма берган эди. Асосан милиция ходимларидан иборат бўлган гувоҳларнинг айримлари Асқаровни воқеа жойида кўрмаганларини айтганлар. Бироқ қоралов томони суд жараёнларида Асқаровнинг айблари гувоҳлар кўрсатмалари асосида исботланганини билдириб келмоқда.\n25 октябрь куни ўтган суд жараёнида эса Асқаровнинг айбини исботловчи видео ҳуқуқ-тартибот тузилмаларида мавжуд эмаслиги расман тан олинган. Олти йил давомида ўтган судларда ҳуқуқ-тартибот тузилмалари Асқаровнинг айбини исботловчи видотасвир мавжудлигини рўкач қилиб келаётган эди.\nБундан икки ҳафта олдин ўтган суд жараёнида Асқаров билан бирга ҳибсда сақланган Мавлонбек Маҳмуджонов ҳуқуқ фаолини 15 июль куни калтаклаганини тан олган эди. Бироқ Мавлонов ўзи нега ҳибсга олинганини, Азимжон Асқаровни калтаклаганидан сўнг нега ҳибсдан чиқариб юборилганини тушунтириб бера олмаган.\nБундан ташқари Асқаров расман 16 июлда қамоққа олинган бўлса, Мавлонов уни 15 июль куни ҳибсхонада қандай қилиб калтаклаши мумкин эди, деган савол ҳам шу кунгача жавобсиз қолмоқда.\nАйтиб ўтиш жоизки, 25 октябрдаги суд жараёни ёпиқ эшиклар ортида ўтказилди.\nАсқаров ишини қайта кўриб чиқиш Чуй вилоят судида бир ой аввал бошланган.\nАзимжон Асқаровга нисбатан навбатдаги жараён 8 ноябрда ўтказилади. Суднинг бу мажлисига ҳимоя томони гувоҳлари таклиф қилиниши кутилмоқда.


Жамият - Page 44 of 49 - Bukhara News\nДуога қўл очган инсон борки, «Ҳаммани ҳам тўйларга етказсин» деб дуо қилади. Карантин туфайли қўйилган чекловлар тўй бошлаётганларни йўлини тўсганига гувоҳ бўлиб турибмиз.«Икки ўғлимни унаштириб қўйганман. Қачон тўй қилишга рухсат...Давомини ўкиш\nAнжир ва зайтунни бирга енг. Чунки…\nAллоҳ таоло Қуръони каримда: «Aнжир билан қасам ва зайтун билан қасам», (Тийн,1) деб бу икки мева номи билан қасам ичди. Сура давомида инсонни энг гўзал суратда яратганини айтди. Кўпчилигимиз айнан...Давомини ўкиш\nЧекувчиларда коронавирус қийин ўтади. Шунинг учун бу одатдан воз кечиш\nCOVID-19 — бу вирус, биринчи навбатда нафас азъолари, ўпкани зарарлайди.Тадқиқотлардан маълумки, тамаки чекиш пневмония ёки гриппга чалинган инсонларда хасталикни кучайтиради.Чекиш ўпканинг шиллиқ қаватини шикастлаб, респиратор клиренсни бузади, яъни патоген бактерия...Давомини ўкиш


Янги Chevrolet Cruze хэтчбекка айланди - Автомобильные новости UZ - Скачать музыку бесплатно новинки музыки 2016-2017\nЯнги Chevrolet Cruze хэтчбекка айланди\nКомментариев: 0 Просмотров: 611\nЎтган йилнинг ёзида намойиш этилган янги авлод Chevrolet Cruze седани савдога чиқади. Нархи 16120 доллар. Унинг ортидан Детройтда янги хэтчбек тақдимоти ўтказилиш арафасида. Бу Америка учун сўнгги 25 йил ичида биринчи гольф-класс хэтчбекидир. Cruze хэтчбеки асосида юқорида айтиб ўтилган седан ётади. Шасси, ғилдираклар базаси (2700 мм) ва тортувчиси (передок) ўзгаришсиз қолган, фақат кузовнинг орқа қисми ўзгарган. Юкхонаси кичкина, 524 литр ҳажмда. 1,4 литр ҳажмли турбодвигатели 153 от кучига эга. Узатмалар қутиси олти поғонали механик ёки одатдаги автоматик қути. Ҳозирги кунда мультимедиа тизимисиз замонавий автомобилни тасаввур қилиш қийин. Cruze ҳам Apple CarPlay ва Android Auto тизимлари билан ишловчи мультимедиа қурилмасига эга. Салонда саккиз дюймли сенсор экран жойлашган. Орқа ўриндиқдаги йўловчилар ёнбошида хавфсизлик ёстиқчалари ўрнатилган. Рул ва орқа ўриндиқлар иситилади. Орқани кўриш камераси бор. Телефонни симсиз зарядлаш функцияси мавжуд. Шунингдек, эҳтимолий тўқнашувдан огоҳлантириш хусусияти бор. Седандан фарқли равишда хэтчбекимизнинг L ва LS оддий комплектациялари бўлмайди. Янги Cruze хэтчбеки АҚШдан ташқари Корея ва Австралия бозорларига ҳам чиқарилади. Хабарларни э-майл орқали олинг: Teglar: Chevrolet Категория: Автомобильные новости UZ Нашли ошибку?